ועדת החינוך, התרבות והספורט, כנסת 17, פרוטוקול מספר 2, 2006-05-22 10:00

מיכאל מלכיאור: בוקר טוב, אני ממש רוצה להתנצל, במשך שנתיים ומעלה הייתי יושב ראש ועדה ולא התחלנו באיחור, מקסימום 5 דקות וזה בעזרת השם לא יקרה יותר גם יותר פה.

מיכאל מלכיאור: אני מתנצל, הסיבה הייתה שביקשו מאיתנו לבוא לשדרות הבוקר בעקבות נפילת הקאסם בבית הספר בשדרות, גם שר הביטחון ושרת החינוך היו שם.

מיכאל מלכיאור: הייתי בבית הספר, דיברתי עם התלמידים, עם המנהל ועם המורים שם.

מיכאל מלכיאור: אני חושב שזה היה חשוב, אבל לא נעשה את זה על חשבון הוועדה, פשוט, אתם יודעים כמעט אי אפשר להגיע בגלל התנועה אז גם כשעזבנו בזמן את שדרות הגענו באיחור והשרה עוד בדרך אני מקווה שהיא תגיע כל רגע.

מיכאל מלכיאור: יש לנו, רק כהקדמה, עומס של נושאים בשבועות הללו.

מיכאל מלכיאור: נעשה את כל הישיבות הדרושות, כבר קבענו חמש ישיבות השבוע.

מיכאל מלכיאור: יש ישיבת המשך ב-12 על החשש של סגירת בי"ס לרפואת שיניים באוניברסיטת ת"א.

מיכאל מלכיאור: מעבר לנושאים הרגילים שלנו קיבלנו גם מוועדת הכנסת מספר נושאים חשובים מחוק ההסדרים שיהיו בטיפולנו, שלושה מהסעיפים המרכזיים, אחד יחד עם ועדת הכספים בנושא של ילדים חולים, אני חושב שזה נושא חשוב ביותר, זה יהיה בראשותנו אבל זה יהיה משותף, זה יהיה רק חלק מהוועדה יחד עם חלק מהוועדה שלהם ועוד כמה נושאים חשובים שאני מקווה שנוכל לטפל בהם נכון וכמובן שנעשה מה שטוב לילדים.

ג'מאל זחאלקה: זה עז, אתה יודע שזה עז.

מיכאל מלכיאור: אם זה עז אז בסדר, אז נוציא אותה.

ג'מאל זחאלקה: מאחר ואין נציג של האוצר.

מיכאל מלכיאור: בסדר, תראה, התפקיד שלנו חבר הכנסת זחאלקה יהיה לפחות להוציא את העיזים.

מיכאל מלכיאור: אני לא התרשמתי ככה מרוב הלחצים שכבר קיבלתי בנושא הזה, אני עוד לא בטוח שזה מצד האוצר מכוון רק כעז.

שלמה שוהם: זו כבר הפעם השלישית שמביאים את זה ומורידים את זה.

מיכאל מלכיאור: אבל חבר הכנסת זחאלקה אומר שלא מתכוונים באמת לדחות את זה אלא שזה עז.

מיכאל מלכיאור: אז בינתיים נוציא את העז, לפחות אחר כך לא נרגיש מרווחים גם אם העיזים יצאו, עדיין יש עוד הרבה מה לעשות בנושא חינוך.

מיכאל מלכיאור: אני רק אומר שככה יהיו שתי ישיבות היום ושתי ישיבות מחר, ישיבה אחת ביום רביעי ואת הנושאים של חוק ההסדרים נטפל בשבוע הבא.

מיכאל מלכיאור: יש לנו עומס גדול מאד.

מיכאל מלכיאור: אני גם מבקש מחברי הוועדה, כשיש לכם נושאים בואו ישירות, נטפל בכל הנושאים שאתם רוצים להעלות, זאת הכוונה של הוועדה, ונעבוד קשה ככל שיידרש וזה יותר טוב מאשר ללכת בכיוון של דיון מהיר בכנסת כי זה יותר אפקטיבי, כך אנחנו יכולים, לפחות מי שחבר בוועדה לטפל בנושאים ביתר יעילות.

מיכאל מלכיאור: כמובן כל אחד יכול להגיש הצעות דחופות לסדר וכל הפרוצדורה הרגילה של הכנסת, זה דבר נכון.

מיכאל מלכיאור: אבל במקום לעשות דיון מהיר תבואו קודם אלי או למנהלת הוועדה ותגידו, אתם רוצים שהדבר הזה יעלה ואנחנו נעלה את זה, כי זו הכוונה של הוועדה הזאת.

מיכאל מלכיאור: התכוונתי שנתחיל כל ישיבה, לפחות כל שבוע, במשהו, איזה רעיון או מפרשת השבוע, זה יכול להיות מפרשת השבוע של התורה, זה יכול להיות מפרשת השבוע של הקוראן, זה יכול להיות מפרשת השבוע של דברי חוכמה שכל אחד יכול להוסיף.

מיכאל מלכיאור: אז אני רק אגיד, קראנו השבוע בפרשת "בהר – בחוקותי" דין מאוד חשוב שאני חושב שמאוד רלוונטי לעבודה שלנו.

מיכאל מלכיאור: קראנו שאם אדם מתחיל להיחלש וחברו רואה את זה, ולא חשוב אם האדם הזה הוא אחיך או גר שמבחינה זאת גר הוא כל מי שלא שייך לעם ישראל או אפילו תושב, כל מי שנמצא, אפילו לא אזרח במקום שלך, כבר שהוא מתחיל להיחלש אתה חייב להושיט את ידך כדי לעזור לו.

מיכאל מלכיאור: והמדרש שם מספר שהדבר לא רק מדבר על עניין שאדם נחלש מבחינה חומרית ונהיה עני או הולך לו לא טוב בעסקים אלא גם מבחינה רוחנית.

מיכאל מלכיאור: אם יש באפשרותך לחלק את הרוחניות, אם יש לאדם אפשרות להתחלק ברוחניות, אז הקדוש ברוך הוא ככה חילק את הדברים שיש אנשים שיש להם קצת יותר, גם בחוכמה, ויש אנשים שיש להם קצת יותר בחומריות והם יכולים להתחלק עם אחרים.

מיכאל מלכיאור: ואם לא מתחלקים עם אחרים אז הקב"ה כמו שהוא נתן לאחד ככה הוא יכול לקחת ממנו ובעצם, כמו שמסבירים בחסידות, כל העולם זה כמו פאזל אחד גדול.

מיכאל מלכיאור: כל אדם הוא פאזל שמורכב מכל מיני חלקים רק שהוא לא קיבל את כל החלקים של הפאזל וחלק מהחלקים נמצאים אצל אחרים.

מרינה סולודקין: יש לי שאלה, איך אומרים פאזל ביידיש?

מיכאל מלכיאור: אני לא יודע, אבל הרעיון הוא איזה חכם?

מיכאל מלכיאור: הלומד מכל אדם.

מיכאל מלכיאור: אנחנו עוסקים בחינוך, זו ישיבה ראשונה שלנו ואנחנו צריכים לדאוג לכך שכל ילדי ישראל יקבלו את מה שמגיע להם בשוויוניות ובצדק עם אכפתיות לכל תלמיד ותלמיד ובזה בדיוק אנחנו מברכים את שרת החינוך שהגיעה לישיבה.

טלב אלסאנע: זה היה נאום מרתק.

מיכאל מלכיאור: יופי.

מיכאל מלכיאור: זה מקובל עליך?

טלב אלסאנע: מקובל מאוד.

טלב אלסאנע: כל ישיבה תיפתח בדברי תורה.

מיכאל מלכיאור: יופי.

מיכאל מלכיאור: בשבוע הבא חבר הכנסת אלסאנע אתה יכול להשכיל אותנו בדברים מהמסורת שלך.

טלב אלסאנע: אז אני אתחיל להכין שיעורי בית כבר מהיום.

מיכאל מלכיאור: אנחנו רוצים לברך את שרת החינוך.

מיכאל מלכיאור: היא הייתה חברה מאד פעילה ויעילה פה במשך כמה שנים, ואני מקווה שאותה שותפות שהייתה לה כחברה בוועדה ואותן ציפיות שהיו לה מהשרה כשהיא הייתה חברה בוועדת החינוך, אני בטוח שתהיינה לה גם עכשיו כשרה.

מיכאל מלכיאור: אני רוצה להגיד, זה די נדיר שיושב ראש של הוועדה הזאת הוא מאותה סיעה כמו השר.

מיכאל מלכיאור: זה דבר שאני לא זוכר אם זה היה אי פעם בעבר.

מיכאל מלכיאור: בדקנו את זה, לפחות לפי מה שבדקתי זה לא היה.

מיכאל מלכיאור: זה רק אומר שחלק מרכזי של התפקיד שלנו, ואמרתי את זה גם בישיבת הפתיחה ביום רביעי, יהיה לסייע למשרד החינוך ולשרה להצליח בתפקידם, זה לפני הכל.

מיכאל מלכיאור: אחר כך כמובן שתפקידנו יהיה גם לבקר ולבדוק ולשפר ולהציע ולדחוף ולהגיע להישגים, הכל מתוך אותה מטרה שאני בטוח שזו גם המטרה של השרה, שיהיה לילדי ישראל, לתלמידי ישראל, את ההזדמנות לקבל חינוך ראוי שזה הכלי המרכזי, גם לסגירת פערים, גם להשכלה, גם לכלכלה, לכל דבר במדינה שלנו ויש הרבה מה לשפר ואנחנו מודעים לזה שיש יותר מדי תחומים, אבל זה לא פותר אותנו מלעשות חובתנו ואנחנו מאוד בדבקות מצפים לשמוע את המשנה הסדורה של השרה, יולי תמיר, בבקשה.

יולי תמיר: בזמן שהמצגת עולה אפתח בהקדמה קצרה.

יולי תמיר: קודם כל אני שמחה להיות כאן, אני מתנצלת על האיחור אבל מצאנו לנכון לאור האירוע שהיה אמש בבית הספר עמית בשדרות, לפתוח את יום הלימודים בבית הספר שם, להיפגש עם ראש העיר, עם המנהל ועם התלמידים.

יולי תמיר: אני מוכרחה לציין שאנחנו מודעים מזה זמן רב בצורך במיגון במוסדות החינוך.

יולי תמיר: עד עכשיו כידוע לכם אומנם לא הוועדה הזאת דנה בנושא הזה אבל ראוי שהיא תהיה לפחות מיודעת, עד עכשיו תוקצב בעצם רק המיגון של גני הילדים וגם הוא מתנהל באיטיות.

יולי תמיר: אני מקווה שלאט לאט התהליך של מיגון גני הילדים יסתיים.

יולי תמיר: אבל, בתי הספר, נכון להיום, לא הוקמה עבורם תוכנית מיגון ולמעשה היום התחיל תהליך.

יולי תמיר: הייתי בשדרות, שמחתי מאוד שיושב ראש הוועדה הצטרף אלינו לשם, היינו שם גם עם שר הביטחון, והתחיל תהליך של הכנת המיגון בבתי הספר.

יולי תמיר: אני מניחה שבשבועות הקרובים נידרש לזה לא פעם ולא פעמיים.

יולי תמיר: מדובר נדמה לי בעלות של 132 מיליון שקל.

יולי תמיר: צריך למצוא את הפתרון הכלכלי לזה.

יולי תמיר: מאוד שמחתי שוועדת הכספים אמש הודיעה שזה בעדיפות ראשונה ואני חושבת שזה נכון.

יולי תמיר: ראינו היום את בית הספר, הרב מלכיאור היה איתי, קשה לבקש מילד לשבת בשקט בכיתה כזאת ובוודאי לעשות בחינות בימים האלה כך שאין ספק שזאת המחויבות הראשונית שלנו ואנחנו נעשה כל מאמץ שנושא המיגון נלווה אותו ונסייע לו, למרות ששוב, הוא לא בתחום סמכותנו ולא מתקציבנו אבל ללא ספק על סדר יומנו.

יולי תמיר: במקביל נעשה מאמץ באותו מרווח שהוא שלנו, להביא כיתות של יבילים ממוגנים לבתי הספר ונסייע בכמה נושאים אחרים כדי לאפשר לתהליך החינוכי להימשך.

יולי תמיר: לכן כיוון שהגענו משדרות, מפתיחת היום שם, איחרנו לוועדה, ואני באמת מתנצלת על כך.

מיכאל מלכיאור: אני מוכרח גם להגיד שהתרשמתי שהמצב הפיזי של בי"ס, גם לפני הקאסם של אתמול הוא ממש בושה וחרפה, נורא ואיום.

מיכאל מלכיאור: יש הרבה מאוד מה לעשות בתחום הזה כפי שאני בטוח שראית.

מיכאל מלכיאור: אני גם רוצה לציין, יש עבודה נפלאה, הייתה לי הזדמנות כשחיכיתי שם, לדבר עם המנהל, המורים, התלמידים והם באמת עומדים יפה מאד במשימות שיש בפניהם.

יולי תמיר: אין ספק ואני חושבת שבאמת אולי שנינו ביחד בדברי הסיכום נברך את הנהלת בית הספר כי היה מאד יפה לראות את המורים והמנהל היום מתייצבים לצד התלמידים.

יולי תמיר: הם עשו עבודה מאוד יפה של הרגעה, באו לביה"ס, פתחו את היום, ריכזו את התלמידים, זה באמת לא פשוט ואנחנו נצטרך להתמודד עם חיים בצל הקסאמים כנראה זמן לא מועט וצריך לדעת להיערך וגם להרגיע את השטח.

יולי תמיר: אני מנסה, במצגת הזאת, אדוני היושב ראש, להציג קודם כל באופן מיידי את הצרכים של מערכת החינוך.

יולי תמיר: להערכתי ולצערי, למרות שמדובר במערכת החינוך שבסך הכל ניתן לזקוף לזכותה הרבה מאוד הישגים בעבר, היא נמצאת היום במצב של מצוקה מאוד גדולה.

יולי תמיר: מבחינתי, מרגע שנכנסתי לתפקידי, גם בגלל המועד בו נכנסתי לתפקידי, רוב זמני מוקדם להכנת שנת הלימודים הבאה.

יולי תמיר: חלומות, חזונות ורעיונות, עוד תגיע שעתם.

יולי תמיר: אבל קודם כל אנחנו אמורים לעשות את כל מה שאנחנו יכולים כדי לפתוח את השנה הקרובה בצורה הסדורה וללא קשיים יוצאי דופן.

יולי תמיר: אני מאוד מודה לעמירה חיים המנכ"לית היוצאת של המשרד ולשמוליק אבואב המנכ"ל הנכנס, שניהם ביחד בשיתוף פעולה מסייעים לי ביחד עם כל אנשי המשרד שיושבים כאן, לפתוח את השנה, להכין את כל הנדרש כדי שניכנס לתהליך בצורה מסודרת.

יולי תמיר: כמו שאמרתי, מערכת החינוך שהיא מערכת בעלת הישגים, נמצאת בשנים האחרונות בקשיים מרובים שכוללים דברים שנדמה לי הוועדה הזאת מכירה היטב, החל מבעיית הירידה בהישגים, שאלת האלימות בבתי הספר, שאלות של פערים חברתיים, אנחנו עוד ניגע בדברים האלה בעתיד.

יולי תמיר: אני רוצה לשתף את הוועדה הפעם הזאת בדבר אחד מאוד חשוב וזו תמונת המצב שאליה אנחנו נכנסים.

יולי תמיר: ממנה גם נגזרים הצרכים המיידיים שלנו והצרכים ארוכי הטווח שלנו.

יולי תמיר: כמובן שלא נוכל לפרוס כאן את כל התוכניות ארוכות הטווח, אני מקווה, ואנחנו נחזור לכאן בשמחה בכל פעם שתזמינו אותנו.

יולי תמיר: היום נציג את הצרכים כפי שהם נובעים מהמצב הנוכחי.

יולי תמיר: אמירה חשובה ביותר בעיני היא שתנאי הלימוד של התלמיד הישראלי הם מן הגרועים בעולם במערבי.

יולי תמיר: הכיתות שלנו צפופות, כמעט הכי צפופות בעולם, בטח ביחס לOECD.

יולי תמיר: כמו שאתם רואים במצגת, השטח שמוקצב לתלמיד בביה"ס היסודי הוא 2 וחצי מטר רבוע.

יולי תמיר: השטח שמוקצב לתלמיד בבית הספר העל יסודי הוא 4 פסיק .

יולי תמיר: אני חושבת שיש לזה משמעות גדולה גם לגבי אלימות.

יולי תמיר: זה לא רק שאלות של למידה.

יולי תמיר: אני יכולה להגיד, הילדות שלי שתיהן למדו תקופה מסוימת בארצות הברית.

יולי תמיר: כשחזרתי לא ידעתי מה קרה.

יולי תמיר: האם הילדים בארץ נהיו יותר גדולים או הכיתות יותר קטנות אבל הצפיפות, זה בכיתה, זה במסדרון.

יולי תמיר: השטח הזה הוא לא רק של כיתות, הוא שטח של המרחב הבית ספרי.

יולי תמיר: זה אומר שבכיתה הישראלית הממוצעת להגיד ל-3 ילדים, קחו מטלה ותשבו בפינה או תצאו לפינת קריאה או למרחב שאתם יכולים לעבוד בו, זה דבר שלא קיים.

מוחמד ברכה: ואם מבדילים בין ישראל הראשונה לישראל השניה, המצב עוד יותר גרוע.

יולי תמיר: נכון.

יולי תמיר: דרך אגב, אני מתכוונת לבדוק גם את התקן שעל פיו בונים כיתות כי אלה התקנים עד היום שעל פיהם הכיתות נבנות.

יולי תמיר: זאת אומרת גם אם נצא היום ועוד נדבר על חוסר בכיתות, בונים מרחבים לימודיים שהם לא מתאימים לשום קנה מידה.

יולי תמיר: שוב, אתם רואים את ההשוואה לעולם.

משה גפני: הגרף הנמוך זה ישראל?

יולי תמיר: הכי נמוך זה ישראל.

יולי תמיר: כל פעם שתראה הכי נמוך זה ישראל.

יולי תמיר: יש כאן תמונה בהשוואה איך נראית כיתה בהולנד וכיתה בארץ.

יולי תמיר: אני אומרת שוב, זו לא שאלה של אסתטיקה כמו שהאוצר מנסה לטעון, זו לא שאלה של מותרות, זו שאלה של יכולת.

יולי תמיר: הכיתה כשהיא צפופה וגם אין בה מרחב בהחלט לא הופכת למקום שהוא נוח מבחינה לימודית.

מיכאל מלכיאור: לכן לקחת מנכ"ל שיש לו ניסיון במשרד השיכון.

ג'מאל זחאלקה: הלוואי שכך הייתה נראית הכיתה בארץ.

יולי תמיר: הכיתה הממוצעת נראית ככה.

יולי תמיר: לגבי שעות הלימוד של התלמיד הישראלי וגם כוח העבודה.

יולי תמיר: המורים בישראל הם מורים שעושים מאמצים אדירים לעבוד בתנאים המאוד קשים שלפניהם אבל התנאים שלהם הם גם, כמו של התלמידים, באופן ניכר פחות טובים מאלו של מורים בעולם המערבי.

יולי תמיר: אתם יכולים לראות את הנתונים.

יולי תמיר: אם תראו את ההשוואה בין השכר לחינוך בישראל לשכר בחינוך של מדינות ה-OECD תראו שאנחנו נמצאים בפיגור ניכר בשכר המורים.

יולי תמיר: אם תסתכלו, ההשוואה ממשיכה בעמוד הבא, תזכרו כמה אמרנו שישראל, אז אנחנו נמצאים בפיגור ממש משמעותי על פני הגרף העולמי.

יולי תמיר: יש לזה כמובן חשיבות מאד גדולה בכוח המערכת לגייס ולהשאיר מורים איכותיים במערכת.

יולי תמיר: אנחנו רוצים מורים איכותיים, אנחנו רוצים מורים שהם בעלי תארים אקדמאיים, אנחנו רוצים שמיטב הכוחות ילכו להוראה.

יולי תמיר: קשה מאד לעשות את זה כאשר בהשוואה לאקדמאיים בשירות המדינה, המורים נמצאים בעצם מאחור.

יולי תמיר: נדמה לי שאחד היעדים, ואני אשמח אם הוועדה הזאת תעמוד לצידי בעניין הזה, אחת המטרות שלנו במסגרת כל רפורמה עתידית היא להביא לשינוי משמעותי בשכר המורים כאשר השינוי הזה מעלה אותם במדרג של השכר הישראלי.

יולי תמיר: אני יודעת שעל זה תהיה מחלוקת רבה.

יולי תמיר: אני מניחה שהאוצר את הבשורה הזאת לא ממש יאמץ בחום.

יולי תמיר: על זה כבר נפלו וקמו כמה ניסיונות לרפורמה במערכת החינוך הישראלית.

יולי תמיר: אבל מהשיחות שיש לי, והיו לי רבות עם כל ארגוני המורים ואני רואה שהם נמצאים כאן ואני מברכת על כך שהם כאן, ברור לי דבר אחד, יש נכונות מצד ארגוני המורים ללכת לשינויים ולשיפורים ולעיצוב מחדש של עבודת המורה אבל לא יכול להיות שהתהליך הזה ייעשה במנותק משיפור בתנאי העבודה ובשכר המורה.

יולי תמיר: דרך אגב, חלק מהצפיפות שדיברתי עליה קודם ולא הראינו אותה כאן היא גם בחדרי המורים.

יולי תמיר: אם רוצים שמורה יישב, ואני מאוד בעד זה, במשך שעות רבות בבית הספר ויבדוק עבודות וייפגש עם תלמידים, הוא לא יכול לעשות את זה במסדרון.

יולי תמיר: הוא חייב שיהיה לו מקום לשבת, הוא חייב שתהיה לו פינת עבודה.

יולי תמיר: יש שינוי כוללני שנדרש כדי שנהפוך את המערכת למערכת מועילה ואיכותית.

משה גפני: את הכנת את המצגת או שזה היה במשרד?

יולי תמיר: אני הכנתי את זה בשיתוף פעולה - - -

משה גפני: זה לא היה במשרד?

יולי תמיר: חס וחלילה, כל הנתונים נלקחו והתקבלו מהמשרד.

יולי תמיר: פשוט בנינו מצגת לצרכים שמתאימים למה שרצינו להציג היום אבל אני אומרת שוב, אני מאוד מודה לצמרת משרד החינוך.

יולי תמיר: יש שם אנשים מאוד מקצועיים.

יולי תמיר: גררת אותי להקדים מה שרציתי להגיד מאוחר יותר.

יולי תמיר: כל שינוי משמעותי שנעשה ייעשה עם המשרד.

יולי תמיר: הם הכוח המקצועי שמצוי היום ועומד לרשותי ולרשות המנכ"ל ואני חושבת שזו טעות לעקוף את המשרד ובעיני נכון שצמרת המשרד תהיה שותפה וגם תוביל את מערכת החינוך כי היא הצמרת המקצועית שיודעת ומכירה את הנתונים יותר טוב מכל אחד מאיתנו.

משה גפני: כי בוועדה המצגת הזאת מוצגת בפעם הראשונה.

יולי תמיר: נכון, כי כך במתכונת הזאת אנחנו בנינו את זה.

משה גפני: מה האוצר עונה על זה?

יולי תמיר: רגע, האוצר יגיע.

משה גפני: יש פה נציגה של האוצר, היא בוודאי תגיד שהיא לא מוסמכת לענות.

יולי תמיר: אני באווירה החיובית של התחלת הדרך גם אגיד מה אנחנו מבקשים עכשיו ומה אחר כך.

יולי תמיר: ברור לי לגמרי וגם לכם שהיקף הצרכים כאן הוא כזה שלא נפתור אותו בשנה אחת.

יולי תמיר: ניסינו ביחד עם המנכ"ל להגדיר, ונגיע לזה בסוף המצגת, את הדברים החיוניים בשלב הנוכחי.

יולי תמיר: נבוא גם עם פריסה יותר ארוכה שגם מסודרת על פני כמה שנים, אבל בואו נחזור רגע למצגת.

יולי תמיר: אמרנו חסרות לנו 250 אלף שעות, דנו בזה בוועדה בשנים האחרונות כמה וכמה פעמים.

יולי תמיר: צפיפות גדולה, אלימות, אפליה מתמשכת של אוכלוסיית המיעוטים, נאמר פה בצדק, אם נשווה מה שקורה במגזר היהודי למגזר הערבי, למרות ששוב, בשנים האחרונות יש לציין נעשה מהלך של שיפור ותיקון אבל, אנחנו רחוקים מאד מנקודה של שוויון ואנחנו חייבים לעשות מהלך רב שנתי לשפר את המצב.

יולי תמיר: הפערים לצערי בין המרכז לפריפריה לא הצטמצמו בשנים האחרונות.

מיכאל מלכיאור: ראינו שגם עם כל מה שנעשה לשיפור וזה בעיקר ועדת שושני, התוצאות הן הפוכות, זאת אומרת שהפער רק הולך וגדל.

יולי תמיר: אני עוד לא הייתי חותמת את הגולל על ועדת שושני.

ג'מאל זחאלקה: אם השמש יוצאת במזרח ושוקעת במערב, זה לא אומר שהיא זזה.

ג'מאל זחאלקה: שושני מדבר על בתי ספר יסודיים.

מיכאל מלכיאור: אני מאוד בעד, שלא תהיינה אי הבנות, מאוד בעד מסקנות ועדת שושני.

יולי תמיר: בואו נודה, אני חושבת שכדאי שנגיד את זה לעצמנו לאורך כל הדרך, אני אומרת את זה כבר עכשיו ובראשית הדרך דווקא, תהליכים חינוכיים לא מגיעים למימוש בשנה או בשנתיים.

יולי תמיר: ואני כבר אומרת לכם שגם אם אני והמשרד נעשה כל וכל, נפעל בצורה יוצאת מהכלל, אולי הבא אחרי יזכה לראות תוצאות משמעותיות.

יולי תמיר: אני לא מאמינה בקוסמטיקה.

יולי תמיר: כל פעם שאומרים לי שקרה במערכת החינוך איזה נס ופתאום הכל צמח ב-5 אחוז ו-4 אחוז, אני יודעת שמשהו בעניין הזה הוא לא אמיתי.

יולי תמיר: זה תהליך איטי, זה תהליך הדרגתי, עד שנראה את הפירות שלו ייקח הרבה מאוד זמן אז צריך לדעת שגם אם אתה עושה מהלך ותוך שנה אין לך תוצאות, זה לא אומר שטעית.

יולי תמיר: אבל אנחנו עוד נדבר.

יולי תמיר: אני אשמח אם תזמן פה ישיבה על שאלות מדידה והערכה.

יולי תמיר: זאת שאלה שהמשרד מתחבט בה.

יולי תמיר: איך מעריכים רפורמה?

יולי תמיר: איך מחליטים מהי רפורמה נכונה?

יולי תמיר: זאת לא שאלה פשוטה.

יולי תמיר: יותר מדי פעמים הפכו פה את הזירה על פיה בלי שהיו נתונים.

יולי תמיר: אגב מדידה והערכה, מצוין שתרשום את פרופסור מיכל בלר, אני אשמח אם יהיה פה דיון בעניין, כהערת ביניים.

מיכאל מלכיאור: אנחנו מודעים לזה ששם מוזכר הרבה מאוד גם כספים בזמן האחרון.

מיכאל מלכיאור: זה באמת נושא לדיון בפני עצמו ומכל ההיבטים גם ההיבטים האנושיים, הפדגוגיים של העניין.

יולי תמיר: אני אשמח לבוא בעניין הזה, אני חושבת שאנחנו מתלבטים שם בכמה סוגיות מאד עקרוניות מאוד כמו שאמרת, גם מוסריות, גם ציבוריות, נעשה את זה אולי בדיון נפרד כי זו שאלה גדולה מדי.

יולי תמיר: את נושא הירידה בהישגים הלימודיים כולכם ראיתם.

יולי תמיר: לצערי יש ירידה בזכאות לבגרות.

יולי תמיר: היא באמת קשה, במיוחד בשני מגזרים, במגזר הערבי, ירידה של כמעט 6.6 אחוז.

יולי תמיר: לזכותה של עמירה יש לומר, הבדואים בנגב שקיבלו טיפול ממש מאוד מיוחד וצמוד, יש שם שיפור, זאת אומרת שאסור להרים ידיים ואפשר לעשות שינויים.

יולי תמיר: מדאיגה לא פחות, בטח אותך הרב מלכיאור הירידה המאד דרמטית במגזר הדתי.

יולי תמיר: ביקשתי ואני אקבל עכשיו את הפילוחים הפנימיים בתוך המגזר הזה.

יולי תמיר: ההשערה שלנו, שעדיין לא מבוססת בשום מדד מחקרי, היא שלהתנתקות הייתה השפעה חזקה מאד על המגזר הזה.

יולי תמיר: לא צריך להיות מדען גדול כדי לדעת שכך היה.

יולי תמיר: אני מקווה שזאת ירידה זמנית ושאנחנו נראה את התיקון שלה כבר בשנה הבאה.

משה גפני: מה היה בחינוך העצמאי?

משה גפני: למה דילגו על זה?

יולי תמיר: בחינוך העצמאי הייתה ירידה כמו בכללי.

זאב אלקין: מה עם מגזר העולים?

יולי תמיר: בעולים הייתה ירידה של 4.4 אחוז.

זאב אלקין: כמעט פי שניים מהממוצע.

יולי תמיר: נכון.

יולי תמיר: גם את זה אנחנו בודקים עכשיו.

יולי תמיר: וכמו שאתה בוודאי יודע, אוכלוסיית העולים הנבדקת משתנה משנה לשנה.

יולי תמיר: זה לא בדיוק אותה אוכלוסיה שהייתה בשנים האחרונות.

יולי תמיר: בודקים עכשיו שוב בתוך אוכלוסיית העולים איזה אוכלוסיות עלו ואיזה אוכלוסיות ירדו.

יולי תמיר: כשנדע את זה אני אדע קצת יותר איך לנתח את הכישלון.

מיכאל מלכיאור: אנחנו כמובן נדון על זה כשנגיע לשאלת המדדים, שגם מבחינתנו המדד הזה הוא מאד מפוקפק.

מיכאל מלכיאור: אני בעצמי הייתי בוועדה לזכויות הילד שם ישבנו עם תלמידים מהרבה מאוד בתי ספר, עם יושב ראש המזכירות הפדגוגית הקודם במשרד החינוך, וכל התלמידים סיפרו לו בגלוי בפני המקרופון, שהוא היה יודע שהכל זה בלוף אחד גדול, שבבתי ספר, ככה הם סיפרו לו אחד, אחד, שבבתי ספר כולם מרמים בבגרות ומקבלים עזרה, ככה שהמדד גם מבחינה זאת, בדידי הווי עובדא.

מיכאל מלכיאור: אני לא מספר על מה שעשיתי ברחבי הארץ שעשיתי ביקורים בבתי ספר ושמעתי אותם דברים, לכן אני אומר, מבחינתי, גם המדד הזה של הבגרות, חוץ מזה שאפשר להתווכח כמובן על מהות הבגרות וגם נגיע לזה, אבל עצם המדד הזה הוא מדד מפוקפק.

יולי תמיר: אני בהחלט חושבת שצריך לשקול את כל שיטות המדידה וההערכה.

יולי תמיר: לכולן יש יתרונות וחסרונות, צריך לחשוב עליהם.

יולי תמיר: אבל המשרד לקח על עצמו, יש חברה חיצונית שסייעה לשמור על הגינות הבחינות.

יולי תמיר: אני חושבת שבשום מסגרת מדידה שנעשה לא נקבל מצב של חוסר יושר.

יולי תמיר: גם ברמה החינוכית ואני שמחה שהמשרד השנה ביצע ושמר על טוהר המידות ועל טוהר הבחינות וכך זה צריך להימשך וצריך לקבל סיוע מרבי.

יולי תמיר: אף אחד לא מעוניין בתוצאות שקריות.

יולי תמיר: שוב, אני מביאה לכם דברים שהוועדה מכירה.

יולי תמיר: הקיצוצים של חמש השנים האחרונות מסתכמים בלמעלה משלושה מיליארד שקל.

יולי תמיר: זאת אומרת, המשרד צעד אחורה בשנים האחרונות ולא קדימה.

יולי תמיר: הוא איבד מיכולתו לתת את השירות הבסיסי שהוא אמור לתת לתלמידים.

יולי תמיר: אכן דיברנו על זה כאן לא פעם ולא פעמיים.

יולי תמיר: אני אמרתי לראש הממשלה באופן ברור, ההחלטה על הכיוון שמשרד החינוך ילך בו היא החלטה שלראש הממשלה יש בה תפקיד משמעותי.

יולי תמיר: אני יכולה לחשוב ויחד עם המשרד להציע כיוונים פדגוגיים.

יולי תמיר: אבל אם לא יהיה תקצוב לא יהיה שינוי משמעותי.

יולי תמיר: הגרף הזה אומר יותר מכל דבר אחר שני דברים מאד משמעותיים.

יולי תמיר: קודם כל אם תסתכלו, הנקודות הכחולות הם התקציב, המשולשים האדומים אלה התלמידים.

יולי תמיר: בשנים האחרונות לא רק שהתקציב ירד, אלא גם מספר התלמידים עלה.

יולי תמיר: והפער, לכן, בין מה שהתלמיד מקבל לבין מה שהוא קיבל בעבר, הלך וגדל.

יולי תמיר: תסתכלו גם על המשולש המלבב של זמנו של רבין.

יולי תמיר: הייתה החלטה עקרונית של ראש ממשלה, העלאה ב-25 אחוז, זה באחוזים, של תקציב החינוך.

יולי תמיר: בעצם קצת יותר, 30 אחוז.

יולי תמיר: התקציב אז גדל ומאז הוא צונח.

יולי תמיר: פה אני מקווה שממשלת ישראל הנוכחית תעמוד לצידי, אני בטוחה שהוועדה תעמוד לצדי, כי לא נוכל אחרת לעשות שינוי.

יולי תמיר: מה שחשוב הוא הפער בין התקציב לבין מספר התלמידים והירידה של התקציב.

מיכאל מלכיאור: שמענו תזות שאין שום קשר בין ההשקעה לבין התוצאות.

מיכאל מלכיאור: יש כאלו תזות שלא הכל זה רק כסף.

יולי תמיר: נכון, זה לא רק כסף אבל בלי כסף אי אפשר ואני חושבת שנגרם נזק אדיר למערכת מכמה וכמה אנשים שטענו שיש מספיק כסף במערכת החינוך.

יולי תמיר: אני לא אומרת לכם שאי אפשר לפעמים לעשות הסטות פנימיות.

יולי תמיר: וכשנדרשנו עכשיו לפתור את בעיה מסוימת, עשינו הסטה פנימית.

יולי תמיר: שוב, המשרד עזר וסייע ומצאנו אבל הצרכים המיידיים, לא הצרכים ארוכי הטווח, שום התייעלות במשרד לא תביא אותם וזו דמגוגיה שצריך להוריד אותה מסדר היום.

יולי תמיר: משרד החינוך צריך להתייעל, הוא יתייעל.

יולי תמיר: צריך לעשות עבודה טובה, הוא יעשה עבודה טובה.

יולי תמיר: אבל להגיד, פשוט יש כמה עיתונאים שמחבבים לומר שאפשר למצוא בתקציב משרד החינוך 3 וחצי מיליארד שקל, אנחנו מוכנים לספור אותם תמורת אחוזים מכל מיליארד שקל.

יולי תמיר: זו איזושהי דמגוגיה שצריך להימנע ממנה.

יולי תמיר: אני רוצה להציג כאן את הצרכים המיידיים לפתיחת השנה.

יולי תמיר: אני רוצה להגיד לכם גם מה סדר העדיפויות שלי ושל המנכ"ל.

יולי תמיר: בעיני בשנה הבאה צריך לעשות שני דברים.

יולי תמיר: צריך לפתוח את השנה בצורה מסודרת ולעבוד על פי חוק.

יולי תמיר: יש חוקים ויש מספר החלטות בג"ץ שיתוו את אופן הפעילות שלנו.

יולי תמיר: אנחנו חייבים לפעול על פיהם.

יולי תמיר: מאוד לא הייתי רוצה להיות במצב שאני נאלצת להפר בג"ץ או חוק ברור וחד משמעי.

יולי תמיר: לא נכלל פה דבר אחד, תהיה פנייה שלנו לאוצר.

יולי תמיר: יש לי ניסיון בחוק ההסדרים, לדחות את מימוש חוק ילדים חולים בשנתיים.

יולי תמיר: אנחנו מבקשים שיתקצבו לנו את זה ולא ידחו את זה בשנים נוספות.

משה גפני: מפצלים את זה כנראה.

יולי תמיר: זה לא נמצא כאן ברשימה.

אורית נוקד: יש וועדה משותפת.

מיכאל מלכיאור: לפני שהגעת הכרזנו שזאת כוונתנו.

יולי תמיר: אז אני אשמח על כך כמובן.

יולי תמיר: אין טעם לחוקק חוקים, וכולנו פה גם בית מחוקקים, ואחר כך לא מאפשרים לבצע אותם.

יולי תמיר: שאלת היוח"א, אני רוצה להסביר את הנושא.

יולי תמיר: שאלת יום לימודים ארוך בגנים שהשר הקודם החליט בעצם לבטל את יוח"א בגלל פסיקה שאמרה שאנחנו לא יכולים לחלק את יוח"א לפי המתכונת שהייתה עד עכשיו, זאת אומרת אנחנו צריכים היום לחלק את יום החינוך הארוך באופן אחר.

יולי תמיר: השאלה היא איך לעשות את זה.

יולי תמיר: אנחנו מנסים, ואני חושבת שזה דבר שיש לו חשיבות אדירה, לשמר את יוח"א במקומות הקיימים ולהתחיל לתת יוח"א על פי האשכולות הסוציו אקונומיים במקומות שאין.

יולי תמיר: הצו הזה הוא צו שנגרר המון שנים, לא מממשים אותו, שלא בצדק, מדובר במאה מיליון שקלים.

יולי תמיר: נדמה לי שזאת תוספת מאד חשובה.

יולי תמיר: היא חשובה לילדים, היא חשובה לראשי הערים, היא חשובה כמובן לנו.

יולי תמיר: ועדת דוברת אמנם דיברה הרבה על היפוך הפירמידה החינוכית, אבל לא נעשה שום דבר להשקיע בזה.

יולי תמיר: נראה לי שהמהלך הזה הוא מהלך חשוב.

יולי תמיר: המהלך השני, בטיחות בבתי ספר.

יולי תמיר: אמר בצדק הרב מלכיאור, מי שראה היום את בית הספר הבין, וזה דרך אגב סכום שהוא המינימום של המינימום הנדרש, כי הסכום האמיתי היה צריך להיות פה 450 מיליון שקל ואנחנו החלטנו להיות מאוד צנועים.

יולי תמיר: אבל מדובר פה במפגעים בטיחותיים מיידיים בבתי הספר.

יולי תמיר: בורות, מקלות, גדרות, סורגים, מינימום שבמינימום.

יולי תמיר: מזה לא בונים הילטונים לתלמידים ולא למורים.

יולי תמיר: מזה מקסימום עושים מהלך שאף ילד חס וחלילה לא יפגע במהלך שהותו בבית הספר.

משה גפני: סליחה, מה זאת אומרת שאת רוצה לפעול על פי החוק?

יולי תמיר: יש תקן, יש בניינים שלא מאושרים, לא עומדים בתקן.

משה גפני: אז מי עובר על החוק?

משה גפני: התלמידים או משרד החינוך?

יולי תמיר: כרגע המדינה.

דב חנין: האם במסגרת הזאת כלולים גם תקציבים לטיפול במבנים בהם יש למשל אזבסט מתפורר?

יולי תמיר: לא.

יולי תמיר: לכן אמרתי לך.

יולי תמיר: המספר המקורי היה 450.

יולי תמיר: זה מספר מינימום.

יולי תמיר: אני מסכימה איתך.

יולי תמיר: אבל שוב, מתוך הכרת המצב הצבתי יעדים שנראה לי חיוניים.

יולי תמיר: אנחנו גם נאמר משהו על התוכנית ארוכת הטווח אבל כרגע זה בטווח המיידי.

זאב אלקין: הטווח המיידי זה תקציב 2007 או 2006?

יולי תמיר: 2006, כדי שנפתח את השנה הבאה.

יולי תמיר: הלא מה שאני לא אקבל ב-2006, לא יהיה בשנת 2006 – 2007 בבתי הספר.

מיכאל מלכיאור: זה מאוד צנוע.

יולי תמיר: נכון, מאוד צנוע.

מיכאל מלכיאור: כי גם אני שמעתי מספרים הרבה יותר גבוהים.

יולי תמיר: אני אומרת שוב, אנחנו גזרנו על עצמנו צניעות, אני מקווה שהאוצר יעריך את זה ולא מייד יגיד, אם זה מה שאתם רוצים תקבלו רבע כמו שהם נוהגים.

יולי תמיר: לגבי חוק השילוב, יש לנו, וזה שוב הרב גפני שאל, חוק השילוב צריך להתקדם.

יולי תמיר: לא נגיע למלוא היישום שלו אבל גם לא יכול להיות שלא יתנו לנו כסף מספיק להמשיך וליישם אותו מפני שאני חושבת שהוא חוק חשוב ונכון.

יולי תמיר: התוספת של 75 מיליון שקלים מתחלקת לשניים.

יולי תמיר: ושוב, זה באמת הקומץ שלא משביע את הארי.

יולי תמיר: אבל זה הדבר שנראה לנו נדרש, הרחבת השילוב וטיפול בחינוך המיוחד שגדל לנו באופן מאוד דרמטי, מספר הזכאים לחינוך המיוחד.

יולי תמיר: אם לא יהיה לנו את הסכום הזה, לא נוכל בשום אופן לתת את השירות שהוא באמת לילדים שהכי זקוקים לנו ואני חושבת שחייבים לאשר את זה כדי שנתקדם בשני המישורים הללו.

שלמה שוהם: גם פה דרך אגב, החוק אמר מה שאמר ובג"ץ קבע מה שקבע והוועדה קבעה מה שקבעה, והכסף עדיין לא מועבר.

יולי תמיר: נכון, לכן אני מעלה את הדרישה ואני רוצה לפחות לקבל, על פי החוק הייתי צריכה לקבל יותר אבל אני אומרת, נקבל את ה-75 מיליון, נגדיל את השילוב, נגדיל את הסיועים לחינוך המיוחד, נפרוס את זה על פני כמה שנים.

מיכאל מלכיאור: אני רק רוצה להבהיר, הייתה פה הערה של ידידנו יצחק קדמן, שהביא סלוגן שאומרים בארצות הברית, אמרה שאולי היא טובה בשביל האוצר, if you think education is expensive try ignorance.

ג'מאל זחאלקה: מה עם דוברת?

ג'מאל זחאלקה: אנחנו לא שמענו, האם הצרכים המיידים זה לבטל את דוח דוברת?

יולי תמיר: רגע, אני אדבר על זה ואשמח לענות על השאלה.

יולי תמיר: חסר לנו כסף לשנות השירות של תנועות הנוער ולתנועות הנוער וגם לבנות השירות הלאומי.

יולי תמיר: שני הדברים לא מתוקצבים, הם היו הפעם חלק מהצהרת הכוונות.

יואל חסון: זו תוספת?

יולי תמיר: בתנועות הנוער ל"שין שינים" אין בכלל כסף, התקנה ריקה.

יולי תמיר: לבנות השירות הלאומי קיים תקצוב אבל לא מספיק.

קריאה: את לא גמרת את ה-40 מיליון.

יולי תמיר: ה-40 מיליון האלה מתחלקים לשניים, חלק להמשך פעילות כדי לחזור בעצם למספר של שנה שעברה, וחלק, בערך 20 מיליון לשין שינים.

יולי תמיר: אני אסביר את זה.

יולי תמיר: כל השנים הקודמות גם השירות הלאומי וגם תנועות הנוער, אלה היו כספים קואליציוניים.

יולי תמיר: גם של המפד"ל וגם שלנו בעבר בתנועות הנוער.

יולי תמיר: הפעם, בהסכם הקואליציוני לא נקבע סכום מסוים לתנועות הנוער והמפד"ל לא בקואליציה, וגם העניין של המכסות של השירות הלאומי לא טופל אישית.

יולי תמיר: הייתה כוונה והצהיר עליה ראש הממשלה בנאומו בכנסת, לטפח את זה.

יולי תמיר: אני דרך אגב חושבת שזה אחד המפעלים הברוכים היפים שיש לנו ואנחנו רוצים לשמור אותו ולתת לו את הביטוי הראוי בתקציב.

יולי תמיר: אני דרך אגב חושבת שזה היה צריך להיות דבר שסוף סוף היה מוסדר בבסיס התקציב.

יולי תמיר: אין לי אשליות ל-2006, ל-2007 אני מקווה שהחיזור המדהים אחרי האוצר בנושא הזה לא יהיה בינתיים לריק.

משה גפני: את לא מבקשת תוספת, את מבקשת שיחזירו את מה שהיה, הם פשוט מחקו את זה.

יולי תמיר: בדיוק.

מיכאל מלכיאור: נכון.

מיכאל מלכיאור: רק שאלה, לגבי המאה מיליון בסעיף הראשון שם, כמה יישובים?

יולי תמיר: כל המאה יישובים שבצו.

יולי תמיר: יש היום במשרד, נדמה לי אם אני לא טועה, 34 מיליון שקל שמאפשרים את הפעלת הצו כמו שהוא היום.

יולי תמיר: אתם יודעים את עמדתי לגבי תשלומי הורים.

יולי תמיר: בשנה הזאת לא אוכל לפתור את זה.

יולי תמיר: אנחנו עובדים על פיתרון ארוך טווח, נציג אותו לוועדה ברגע שהוא יהיה מוכן, שייתן איזשהו מענה לעניין של תשלומי הורים.

יולי תמיר: אני מאד רוצה שהשנה תהיה במשרד קרן גדולה שתאפשר תמיכה לאותם בתי ספר שיש להם הקבץ גדול של הורים שלא יכולים לעמוד בתשלומי הורים.

יולי תמיר: אנחנו מבקשים את הסכום הזה, אנחנו נחיל גם סכום בתוך המשרד לצורך הזה כדי שנוכל השנה לעשות פיתרון ביניים.

יולי תמיר: ברגע שיהיה לנו, ואנחנו עובדים על תוכנית מקפת לעניין הזה, נציג אותה בפני הוועדה ואני מקווה שזה יהיה בחודש, חודשיים הקרובים.

יולי תמיר: נציג פיתרון שהוא שונה ורק באמת, כמו שאמרתי קודם, איזושהי תרופה מינימלית לבעיה שאנחנו מודעים לה.

יולי תמיר: הבג"ץ מחייב אותנו לא לגבות אגרת בגרות.

יולי תמיר: כתוצאה מזה נוצר חסר של חמישים מיליון שקל במשרד.

יולי תמיר: אנחנו חייבים לתת את זה לפעילות שוטפת, אין פה שום דבר חדש, פשוט לשמר את הקיים.

יולי תמיר: ודבר נוסף שלא נתנו לו פה תג מחיר הוא מכסות פרישה למורים.

יולי תמיר: אם רוצים לאפשר להגיע לסיום הולם של המשא ומתן עם המורים לקראת פתיחת השנה, מכסות פרישה הן חשובות, הן מאפשרות לאנשים שבאמת רוצים לפרוש לפרוש, הן מאפשרות למערכת לשמור דווקא על המורים הצעירים, וזה חשוב לנו.

יולי תמיר: נראה לי שהנושא הזה הוא באמת חיוני כדי שאפשר יהיה, זה לא בא מתקציב המשרד, אבל חשוב שזה יהיה קיים כדי שנוכל להגיע להסכמה ולפתוח את השנה הבאה בצורה מסודרת.

יולי תמיר: אני אומרת שוב, זה המינימום שבמינימום.

יולי תמיר: קיצצנו פה כל דבר.

יולי תמיר: עמירה הגישה מסמך, ישבנו עם שמוליק, הלכנו בכל דבר, בארבע עיניים, בשש עיניים, בשמונה עיניים הורדנו והורדנו והורדנו, תאמינו לי, זה התחיל כמעט כפול.

מיכאל מלכיאור: זה כל הדרישות של התקציב הנוכחי?

אורית נוקד: על איזה סכום מדובר?

יולי תמיר: יחד עם דרישות המכסה הגענו לחצי מיליארד.

מיכאל מלכיאור: ברור שכל אחד יגיד את דברו בעניין הזה ואני בטוח שזה לא הלכתחילה שלך, אבל אחד הדברים שראיתי שהכי חסרים במערכת היום, זה לא רק כל השעות שקוצצו, אלא כל האפשרות של בתי ספר לתת שיעורי עזר.

מיכאל מלכיאור: זו העזרה האמיתית לתלמיד.

מיכאל מלכיאור: לפעמים זה לא עוזר לו שעושים עוד שעות אם אין חינוך בבית הספר, אין אווירת חינוך או כל מיני דברים אחרים שנדבר עליהם כשנגיע לרפורמות.

מיכאל מלכיאור: אבל בתי הספר כמעט הולכים ונחנקים באפשרות לעזור לתלמיד שצריך עזרה.

מיכאל מלכיאור: בנושא הזה קיצצו בשנים האחרונות בצורה הכי דרסטית.

מיכאל מלכיאור: כמובן שלא מרצון משרד החינוך אבל הייתי אומר שמשהו צריך להחזיר מכל הסכומים שנלקחו בבתי ספר לעזור לתלמידים.

מיכאל מלכיאור: וכל הדברים פה זה רק דברים שמחויבים על פי חוק, זה לא משהו נוסף, זה שום דבר.

יולי תמיר: על כך פתחתי ואמרתי, כל שקל שיחזירו לי הוא ישר לתלמידים.

יולי תמיר: היעדים לטווח הקצר, אמרתי לפתוח את שנת הלימודים כסדרה, לממש את המחויבויות של המשרד על פי חוק ולבקשת ראש הממשלה הכנה של, תיכף אקדיש לזה מילה, של חזון חינוכי למדינת ישראל לקראת 2007.

יולי תמיר: אנחנו נמצאים גם במהלך של תוכנית חומש למגזר הלא יהודי.

יולי תמיר: התוכנית הזו היא תוכנית שכבר אושרה.

יולי תמיר: אנחנו נעשה את חלקנו בה, אני גם חברה בוועדת השרים ליישום התוכנית, אנחנו כמובן משרד החינוך נעשה את המרב שנוכל להשתלב ולשתף פעולה - - -

מיכאל מלכיאור: מה התקציב לשנה הזאת?

יולי תמיר: התקציב לשנה הזאת הוא 58 מיליון שקל מטעמנו.

יולי תמיר: אנחנו נעשה את הכל, תוכלו לראות כאן את פריסת הדברים, נעשה את הכל כדי שהתוכנית תיושם ונהיה שותפים לכל ועדה שעוסקת בכך כדי שהעניינים ייושמו בצורה הטובה ביותר.

יולי תמיר: אני לא אגיד לכם שזה מספיק אבל כרגע לפחות זו התחלה מסוימת לצורכי המגזר הלא יהודי.

מיכאל מלכיאור: תודה רבה.

מיכאל מלכיאור: קודם כל אנחנו רוצים לברך את המנכ"ל, לא עשינו את זה בצורה חגיגית הראויה, אנחנו מצפים, כפי שמצפים לשיתוף מאוד קרוב עם השרה, אנחנו יודעים שגם אתה איש שבא מהחינוך ואוהב את החינוך ואנחנו מצפים לבואך פה ולשיתוף פעולה מאוד הדוק ובהצלחה בתפקידך.

מיכאל מלכיאור: אתה רוצה להוסיף משהו כרגע או שתיתן קודם לחברי הכנסת את זכות הדיבור?

שמואל אבואב: אם אנחנו מתרגמים את המדיניות של השרה, בסופו של דבר המשרד צריך לתת בארבעה תחומים.

שמואל אבואב: התחום האחד הוא התחום של הלמידה בשלושה פרמטרים, זכאות, מבחנים בין לאומיים ומיצב.

שמואל אבואב: התחום השני הוא איכות ההוראה.

שמואל אבואב: איך אנחנו ב-2006, 2007 ו-2008 מצליחים להגיע למערך רציני, עמוק יסודי של השתלמויות.

שמואל אבואב: העצמה, יכולת להעניק למורים ולמנהלים מיומנויות.

שמואל אבואב: אנחנו נדבר על התוכנית המפורטת.

שמואל אבואב: התחום השלישי הוא תחום של סביבת הלמידה.

שמואל אבואב: איך בתוכנית של שלוש שנים אנחנו מתחילים מהמבנה, נכנסים למסדרונות, לשירותים, לחדרי המורים, לכיתות, לחצרות, לסדנאות, לסביבת הלימודים, גם ברמה של שיפוץ, הסבה והתאמת המבנים שנבנו לפני עשרות שנים לתכנים הלימודיים המתבקשים, וגם ברמת ההצטיידות.

שמואל אבואב: והדבר האחרון הוא הנושא של החינוך.

שמואל אבואב: ההישגים חשובים, הרחבת הידע, הדעת, כל אלו ערכים בסיסיים שמהווים את המסד של קיומה של המערכת אבל החינוך עצמו הוא לא פחות חשוב מהמדיניות של השרה.

שמואל אבואב: ולכן האקלים הבית ספרי, האלימות וההתייחסות של התלמידים לנושא של אלכוהול וסמים ותחושת המוגנות בבית הספר, ההתנדבות והמשימות החברתיות של כל כיתה ושל כל תלמיד, יעמדו בבסיס התוכניות.

שמואל אבואב: אם אני מסכם, אנחנו לוקחים את המדיניות של השרה, מתרגמים את זה לארבעה תחומים, מפרטים את זה לתוכניות מפורטות שראשיתן בראשון לספטמבר והן יתפרסו על פני שלוש שנים.

מיכאל מלכיאור: רק שאלה אחת.

מיכאל מלכיאור: אחד מהנושאים שלא ראיתי פה בתקצוב זה כיתות חדשות.

דניאל וקנין: אני ראש עיריית בית שמש ואני ממלא את מקומו של יושב ראש השלטון המקומי שנמצא בחו"ל.

דניאל וקנין: אני רק יכול לומר משפט אחד, שגברתי השרה הייתה צנועה בבקשות.

יולי תמיר: תרשמי את זה בבקשה, דיווח ישיר לשר האוצר.

דניאל וקנין: ברשות

דניאל וקנין: כם קודם בסימנא טבא ובסימנא דעלייה, גם לשרה החדשה, גם חברי הטוב שמואל אבואב המנכ"ל החדש, יושב ראש הוועדה, חברי כנסת חדשים וותיקים.

דניאל וקנין: אני חושב שזו ועדה שיש לה משקל רב מאד במיוחד שרוב הרשויות, כל כולן מפתחות את הערים דרך אשנב החינוך.

דניאל וקנין: הוזכרו כאן מספר סעיפים שהשרה דיברה עליהם ואני אומר בכוונה בצניעות.

דניאל וקנין: שאלו כאן כמה חברים האם זו תוספת?

דניאל וקנין: האם זה לא תוספת?

דניאל וקנין: אני רוצה לומר לכם, השרה ביקשה חלק ממה שקיצצו.

דניאל וקנין: היא גם לא ביקשה את כל מה שקיצצו.

דניאל וקנין: אני מקווה שבעזרת יושב ראש הוועדה הנכבד נגיע לשלב שהוועדה תדון מבחינת הצרכים מה צריך ולא דרך האשנב שמישהו מקצץ והולכים להילחם על פחות קיצוץ וכו'.

מיכאל מלכיאור: סליחה, פשוט חברי הכנסת מאוד לחוצים.

מיכאל מלכיאור: רק תשובה בנושא.

מיכאל מלכיאור: לפי מה שדווח לנו, לא רישמית כי זו הישיבה הרישמית הראשונה, דווח לנו שחסרות היום כ-6000 כיתות לימוד, מתוכן כשליש במגזר הערבי.

דניאל וקנין: 515 כיתות דרך הפייס פלוס 700 כיתות דרך משרד החינוך ובסך הכל אנחנו עומדים על כ-1215 כיתות שגם זה לא נכון.

דניאל וקנין: כשאתה בודק את ועדת העלויות של האוצר הרי בעצם, כל נושא המדד כמעט לא מתורגם כאן.

מיכאל מלכיאור: תודה רבה, אנחנו מטפלים בזה, הנושא יעלה בישיבה מחר.

מיכאל מלכיאור: בבקשה חבר הכנסת הרב גפני.

דניאל וקנין: אבל רק דבר חשוב שתדע, וכל חברי הוועדה יידעו, הכיתות ששאלת עליהן זה מרכיב חשוב, גם חיבור חשמל לכיתות לא מתוקצב בכלל, אין לו אבא ומדובר פה במיליונים.

מיכאל מלכיאור: תודה, זה יהיה מחר בטיפול בישיבת הוועדה.

מוחמד ברכה: קודם כל, אני רוצה לברך את השרה ואת המנכ"ל, היינו עמיתים בוועדת החינוך בקדנציה הקודמת.

מוחמד ברכה: הדעות של השרה מוכרות לי, גם הכוונות וגם מה שמשתקף מהסקירה שלה ואני חושב שאפשר רק לברך על המגמה ועל הכיוון.

מוחמד ברכה: אבל אני רוצה להעלות את השאלה של הבינוי, זה כבר הועלה, זה מיידי, זה לא ניתן לדיחוי.

מוחמד ברכה: אפשר לדבר על צפיפות של שלושים או ארבעים לכתה אבל אי אפשר לדבר על מחסור בכיתה.

מוחמד ברכה: קודם כל צריך שתהיה כיתה.

מוחמד ברכה: לכן אני מציע לכבוד השרה שתיתן תשומת לב מיוחדת לנושא של הבינוי כבר בשנה הנוכחית, גם בהתאם לדבריו של נציג השלטון המקומי.

מוחמד ברכה: דבר שני, אני רוצה לבדוק את האמירות שהתפרסמו בעיתונות בנוגע לשרה בעניין ועדת דוברת.

מוחמד ברכה: הדבר השלישי, אני רוצה להפנות שאלה לשרה ואני מאוד מקווה לקבל תשובה.

מוחמד ברכה: אנחנו שומעים על משא ומתן בין יהדות התורה לבין הקואליציה על הצטרפות לקואליציה בנושא של קצבאות הילדים.

מוחמד ברכה: כמובן הדעה שלי היא שצריך להעלות את קצבאות הילדים ולהחזיר אותן לרמה הכוללת לגבי כל ילדי מדינת ישראל.

מוחמד ברכה: אבל אחד הרעיונות שמועלים הוא להשתמש במשרד החינוך כעלה תאנה או כצינור להעברה נקודתית של קצבאות הילדים לאברכים כדי לעקוף את האפשרות - - -

משה גפני: ברכה, תוריד את זה, אין דבר כזה, אנחנו לא מסכימים אחרת היינו כבר בקואליציה מזמן.

משה גפני: היו מבטיחים לאברכים, לא נותנים, ואנחנו היינו בפנים.

מוחמד ברכה: משה, אני מאוד מעריך את העמדה שלך, הייתי מעוניין מאוד לדאוג לכך שהשרה לא תיתן יד לדבר כזה.

משה גפני: היא לא תיתן יד כי זה לא עמיד בבג"ץ.

יולי תמיר: זה לא יעמוד בבג"ץ.

משה גפני: בדיוק.

מוחמד ברכה: הדבר האחרון הוא מפעל ההזנה ואני מתייחס למה שקורה עכשיו ברהט ובכלל.

מוחמד ברכה: אני חושב שזה דבר שמחייב תשומת לב, תודה.

יולי תמיר: לגבי דוברת.

יולי תמיר: אנחנו ביחד עם ארגוני המורים ועם צמרת המשרד, אמרתי, ביקש מאתנו ראש הממשלה להציג תוכנית חדשה.

יולי תמיר: אנחנו עובדים על זה, התחלנו לעבוד, ולהזכירכם, אני שבועיים בתפקיד אז אנחנו בהתחלה.

יולי תמיר: ישנם 34 יישובים שנמצאים היום בניסוי של דוברת אני עוד לא יודעת בדיוק איך ואם נגיע להמשך הניסוי.

יולי תמיר: בינינו לבין המשך הניסוי עומדים 3 דברים שעדיין לא נפתרו.

יולי תמיר: קודם כל ההסכמים עם המורים מסתיימים בסוף הקיץ, צריך להחליט ולראות אם הם מוכנים לחדש את ההסכמים.

יולי תמיר: שנית יש שאלה של תקצוב.

יולי תמיר: בשנה שעברה היה על זה תקצוב, נדמה לי של 105 מיליון שקלים, השאלה היא אנחנו נתוקצב לזה גם בשנה הבאה.

יולי תמיר: ושלישית, מידת שביעות הרצון של הרשויות.

יולי תמיר: אנחנו נמצאים בשיחה על זה גם עם האוצר, גם עם הרשויות, גם עם המורים ולפי זה נחליט.

יולי תמיר: זה לא עיקרון לא לכאן ולא ולכאן.

יולי תמיר: אני אומרת את זה בכנות, המטרה שלי לא להפסיק את הניסוי או להמשיך את הניסוי.

יולי תמיר: אמרתי ברגע שנכנסתי, שמטרתי להתחיל את השנה הזאת בצורה כמה שיותר רגועה עם כמה שפחות סערות כי כרגע אין לנו יכולת לעשות מהלכים ארוכי טווח.

יולי תמיר: העניין הזה ייבדק לגופו ונחליט עליו.

יולי תמיר: לגבי ההזנה, הנושא הזה כמובן קרוב מאד ללבי.

יולי תמיר: אנחנו נפעל ביחד עם משרד ראש הממשלה, מר רענן דינור עומד מתוקף תפקידו בראש מפעל ההזנה מטעם משרד ראש הממשלה, נקבעה פגישה, נשב איתו, נראה מה המצב, אני חושבת כידוע שצריך להרחיב את מפעל ההזנה.

יולי תמיר: צריך גם לבנות את הקריטריונים אחרת, השנה הייתה לי הרבה תרעומת על כך - - -

מוחמד ברכה: אחרת מאיזה כיוון?

מוחמד ברכה: מבחינה סוציו אקונומית?

יולי תמיר: כן, לא רק סוציו אקונומית אלא להחליט, מי משתתף, מתי משתתפים, מהם הקריטריונים, נוצר מצב שבגלל דרישה להשתתפות הרשויות, למעשה הרשויות החלשות ביותר לא קיבלו.

יולי תמיר: אני חושבת שצריך לעשות תיקון לחוק, בכל זה אני אטפל, כמובן זה לא יקרה מהיום להיום, אבל בהחלט זה על סדר יומי.

יולי תמיר: רענן דינור אמר לי באופן חד משמעי שזה מאוד חשוב לו, אנחנו ביחד נעשה מהלך ונביא אותו בפני הוועדה ברגע שהוא יושלם.

מיכאל מלכיאור: אני חושב שחבר הכנסת ברכה התייחס למשהו די מזעזע שראיתי בעיתון לגבי מה שקורה ברהט.

מיכאל מלכיאור: יש לך התייחסות לזה?

יולי תמיר: זה באמת חשוב כי אם לא ישתנה אופן התקצוב של הפרוייקט התופעות שישנן כמו ברהט ובמקומות אחרים יחזרו על עצמן, אנחנו צריכים להיות במצב שהמהלכים של התקצוב ייעשו באופן שווה, שהרשויות החלשות ביותר לא תידרשנה לעשות מהלכים של שיתוף הורים כי הסיכוי לגבות ברהט מההורים כסף הוא מאוד קטן.

יולי תמיר: מה גם ששם אני מבינה, גבו הרבה יותר ממה שאמורים היו לגבות שזה לא יותר מ-50 אחוז.

יולי תמיר: הוועדה אישרה נדמה לי בפעם שעברה לא יותר מארבעה וחצי שקלים כך שזה הפרה מוחלטת של מה שהוועדה קבעה.

משה גפני: על פי ההצעה שקדימה הציעו לנו שיתנו קצבאות ילדים למשפחה רק מ-5 ילדים ומעלה, אני לא הסכמתי, רציתי 4 ילדים כיוון שרציתי שזה יהיה לכלל האוכלוסייה על פי נתוני הביטוח הלאומי אפילו שזה יותר כסף ועל זה הויכוח.

משה גפני: אבל אני דרשתי שזה יהיה 4 ילדים ולכולם ולא דרך דרכים עוקפות.

משה גפני: את הדרכים העוקפות אנחנו מכירים, אני לא מסכים להן והכל צריך להיעשות בדרך המלך, מסודר, כמו שאתה מוחמד ברכה ואני ורבים מאיתנו רוצים.

מוחמד ברכה: אתם רואים כמה אנחנו ביחד?

משה גפני: אני מבקש אדוני היושב ראש, לברך את השרה על כניסתה לתפקיד, תפקיד חשוב מאד ורציני מאד, אחד התפקידים החשובים ביותר בחיי חברה בכלל ובחברה הישראלית בפרט.

משה גפני: אני רוצה לברך את המנכ"ל שמוליק אבואב שאנחנו גם מכירים אותו משנים עברו, ואני מקווה באמת שתצליחו בעניין.

משה גפני: אני רוצה דרך אגב להגיד, יולי תמיר הייתה לא מזמן כאן בספסלים אתנו ביחד ועכשיו היא הלכה להיות השרה, ומשולם נהרי היה חבר בכיר בוועדה והפך להיות שר, ורונית תירוש הייתה מנכ"לית ועלתה בדרגה והיום היא חברת כנסת, רק אני נשארתי אותו דבר.

מיכאל מלכיאור: יש תקווה.

שלמה שוהם: זה החלק האופטימי של הדברים?

שמואל אבואב: החלק העובדתי.

דניאל וקנין: מהגפן עוד יצא יין.

משה גפני: יש רבים לפניך שאמרו את זה, לא קרה כלום.

משה גפני: מה שאני מבקש לומר, המצגת שהצגת כאן משקפת את מה שקורה בכלל במדינת ישראל, מה שקורה בעיקר בשנים האחרונות עם הנושא של המדיניות הכלכלית ועם כל מה שנלווה לעניין.

משה גפני: אמרו לנו שצריך לעשות תוכנית כלכלית, לקצץ באופן דרמטי בכל מיני כאלה שלא עובדים, לתת כסף למערכות שיתנו והשכלה ושאנשים יצאו לדברים פרודוקטיביים, ומתברר שהקיצוץ המרכזי נעשה במערכת החינוך.

משה גפני: שמענו את זה גם בתקופה שלך רונית תירוש כמנכ"לית משרד החינוך ואנחנו רואים את זה עכשיו באופן דרמטי.

משה גפני: זאת אומרת אין שינוי בעניין הזה.

משה גפני: שכחתי עוד שינוי שהיה, שבמקום היושב ראש הקודם של ועדת החינוך, הרב מלכיאור הוא היושב ראש, סתם לציון עובדה.

משה גפני: הירידה הדרמטית במערכת החינוך לעומת מה שקורה במדינות העולם והאמירה הלא חכמה הזאת שהחינוך הוא לא כסף, וזה נכון שהחינוך הוא לא רק כסף, אבל חז"ל כבר הקדימו אותנו ואמרו שאם אין קמח אין תורה.

משה גפני: אי אפשר לנהל מערכת חינוך ואדם רציני לא ילך ללמד אם המצב הוא כזה באופן יחסי למה שקורה במדינות העולם.

משה גפני: כל המערכות אצלנו, כל המערכות של מערכת החינוך, הכל הוא הרבה פחות באופן חמור לעומת מה שקורה במדינות המערביות בעולם.

משה גפני: אני לא רוצה להיכנס למערכות השונות בתוך החינוך הישראלי, הרי אם היו לוקחים מגזרים במערכת החינוך, היינו מתביישים להביא אותם במצגת.

משה גפני: אני לא מדבר על מערכת החינוך הלא יהודית, אבל יש מערכת חינוך עוד יותר גרועה, מערכת החינוך החרדית שאם היו מביאים רק אותה, המצב היה בכלל קשה ביותר.

משה גפני: אגב, אני משבח אותך שרת החינוך, נדמה לי שההצהרה הראשונה שלך כשרת חינוך זה שמערכת ההזנה תהיה בכל המגזרים כולל המגזר החרדי, דבר שהוא מובן מאליו במדינה מתורבתת, אבל הוא לא מובן מאליו במדינה שאנחנו נמצאים.

משה גפני: במיוחד כאשר יכול שופט בית המשפט העליון להגיד דברים אחרים.

משה גפני: הוא פרש, אני לא רוצה להגיד את שמו אבל הוא פרש כבר.

מיכאל מלכיאור: חבר הכנסת גפני, אמרת דברים כל כך יפים בישיבה הראשונה עלי אז לא נעים לי לזרז אותך.

משה גפני: אני מסיים.

משה גפני: אני מקבל את הגישה שלך, השרה יולי תמיר.

משה גפני: לא ללכת באופן דרמטי אבל זה מרגיז ומקומם עד לשמיים.

משה גפני: טוב שאת באה עם דברים מאד מינוריים.

משה גפני: אני גם כאן אשתמש במאמר חז"ל, לא טוב אלה שאומרים הרבה ועושים מעט.

משה גפני: יותר טוב אלה שאומרים מעט ועושים הרבה.

משה גפני: אני מבטיח לך, מבחינתי, אני מייצג את המגזר החרדי אבל אני מייצג את כל הכנסת כי אני חבר כנסת כמו כולם, אנחנו ניתן לך את כל הגב ללא הבדלים, קואליציה, אופוזיציה, בגלל שאיפה שאני נמצא אני לא יודע, קואליציה, אופוזיציה, אבל היכן שאהיה בעזרת השם אתן לך גב יחד עם כל החברים כאן בוועדה הזאת.

יולי תמיר: תודה רבה.

מיכאל מלכיאור: תודה.

מיכאל מלכיאור: חבר הכנסת חסון, בבקשה.

יואל חסון: קודם כל אני רוצה לברך אותך גברתי השרה עם כניסתך לתפקיד וגם את שמואל אבואב המנכ"ל ולאחל הצלחה בעבודה ובמשימה הלא קלה כמו שראינו בנתונים האלה.

יואל חסון: את יודעת, במסגרת מערכת הבחירות, במסגרת הכר את היריב, קראתי את התוכנית שלך בהקפדה, את התוכנית החינוכית שלך ודיברת כאן על העניין של לא לעקוף את עובדי המשרד.

יואל חסון: אבל חשוב גם, מכל הסיבות שיש לי ויש לעובדי המשרד אבל חשוב גם לא להיגרר וחשוב לבוא עם תוכנית שאת מאמינה בה ועם מדיניות שאת מאמינה בה ופשוט לרתום את כל המשרד אליה ולא להיגרר לדברים קיימים ולדברים שלפעמים אנחנו מקובעים במערכת החינוך.

יואל חסון: כל שר שמגיע לפעמים נבלע בתוך המערכת הקיימת ולא מצליח לבטא את עצמו.

יואל חסון: כמו שאני מכיר אותך ואני מכיר את התוכנית ומכיר את כוונות הממשלה, וגם את כוונות החברים פה, אני חושב שיש לך פה שותפים מצוינים בוועדה הזאת, יהיה לך את הכוח ותהיה לך את היכולת להביא ולעשות את השינויים שצריך לעשות ואת העזרה שתבוא מצידך ומצד הוועדה.

יואל חסון: אחד הנושאים שעלה כאן ואני חושב שצריך לתת לו דחיפה זה גם מעמד המורה הקיים וגם דחיפה של אנשים צעירים, סטודנטים וסטודנטים להוראה, אנשים צעירים בכלל, להשתלב במכללות ההוראה ולהפוך את זה למקצוע עדיף יותר.

יואל חסון: זה יכול לעזור לנו.

יואל חסון: אני מברך אותך על הכיוון החיובי שלך בנושא תנועות הנוער.

יואל חסון: אני חושב שתנועות הנוער זה כלי אדיר, צריך למצוא דרך לשלב אותו במערכת הפורמלית כגוף בלתי פורמלי ולתת לו דחיפה של שין שין, ויש צורך לדעתי לערוך דיון ספציפי בנושא של תנועות הנוער.

יואל חסון: לא דיברת כאן על נושא הסטודנטים וההשכלה הגבוהה, נעלה את זה בהזדמנות אחרת אבל אין ספק שזה נדרש.

יואל חסון: הערה אחרונה שאם תוכלי להתייחס אליה בקצרה, שמעתי התבטאות שלך בנושא מכללת אריאל.

יואל חסון: אני כמי שהיה יועץ של ראש הממשלה בקדנציה הקודמת והיה מעורב בקבלת ההחלטה הזאת, צריך לזכור שזו החלטה שהוחלטה על ידי ממשלת ישראל, של כיוון אומנם דקלרטיבי אבל כיוון שמכללת אריאל תקום כאוניברסיטה.

יואל חסון: אני מציע שבגלל סיבות פוליטיות לא להביא למצב שמכללה כל כך טובה שלומדים בה יהודים וערבים, מכללה שבאמת בכל סטנדרטים, אני חושב שהיא אחת הטובות בארץ, תופלה בגלל איזה שהן סיבות פוליטיות.

יואל חסון: הייתי רוצה לשמוע את ההתייחסות שלך לעניין הזה ולקוות שזה לא יהיה בגישה הזאת אלא לתת למכללה הזאת את ההזדמנות השווה כמו כל מכללה אחרת כמו שאגב הוחלט על הגליל, גם על יש"ע שתהיה אוניברסיטה, תודה.

יולי תמיר: לגבי מכללת אריאל, קמה ועדת בדיקה שעדיין לא הוכרע הנושא בות"ת.

יולי תמיר: התחושה שלי, והשאלה היא לא פה שטחים או לא שטחים, השאלה היא האם נדרשת עוד אוניברסיטה במרכז הארץ.

יולי תמיר: מכללת אריאל היא מכללה מצוינת, בכלל באריאל נעשית עבודה חינוכית טובה, אני בקשר הדוק עם ראש העיר שלה למרות חילוקי הדעות הפוליטיים.

יולי תמיר: השאלה שתכריע בסופו של דבר היא אם מדינת ישראל מקימה עוד אוניברסיטה, האם היא צריכה להיות במרכז או בפריפריה ומבחינתי אריאל היא במרכז.

יולי תמיר: לכן ההחלטה תתקבל לגופה אבל לפי הצרכים של מערכת ההשכלה הגבוהה בישראל.

מיכאל מלכיאור: תודה.

מיכאל מלכיאור: אני רק נותן עכשיו למי שביקש מראש את זכות הדיבור.

מיכאל מלכיאור: אני לא יודע אם נספיק את כולם כי יש הרבה מעבר לזמן ויש לנו את הישיבה הבאה בשעה 12 והיא ישיבה חשובה ביותר.

מיכאל מלכיאור: חברת הכנסת אורית נוקד, זאב אלקין, רונית תירוש, דב חנין, חבר הכנסת זחאלקה וחבר הכנסת אלכס מילר.

מיכאל מלכיאור: יש עוד מישהו שביקש ולא הזכרתי?

טלב אלסאנע: גם אני ביקשתי.

מיכאל מלכיאור: אתה צודק, מי עוד?

מיכאל מלכיאור: תודה.

זאב אלקין: אני מתנצל, אני חייב לצאת לוועדת הכספים.

מיכאל מלכיאור: חברת הכנסת אורית נוקד, בבקשה.

אורית נוקד: אני רוצה לברך את השרה וגם את מנכ"ל המשרד.

אורית נוקד: אני מכירה את שניהם ואני יודעת שלוועדת החינוך נכונו דיונים פוריים וגם הישגים.

אורית נוקד: אני מסכימה עם כל היעדים שהוצגו על ידך גברתי השרה, שמעתי גם את ההצהרה של ראש הממשלה לגבי חשיבות החינוך ואני מאוד מקווה שהוא באמת יעמוד בדיבורו ויאפשר לבצע את הדברים לפחות בשלב הראשון, את אותם דברים שנדרשים לתקציב 2006.

אורית נוקד: אני רוצה לברך על ההישג שהיה לך ולאנשי המשרד, אני מאמינה בשיתוף פעולה, כשעובדים בשיתוף פעולה יחד עם ארגוני המורים ואנשי המשרד באמת מוצאים את הדרך והצלחתם למנוע את פיטורי המורים.

אורית נוקד: אני רוצה לשאול, ראשית לגבי הנושא של הסיור שהיה היום ביישובי סובב עזה, מתי יתחילו בבניית המיגון בבתי הספר?

אורית נוקד: כי אני חושבת ששמעתי משר הביטחון שהוא פסימי לגבי האפשרות שיתחילו לבנות עד ספטמבר - - -

יולי תמיר: יסיימו עד הראשון לספטמבר.

אורית נוקד: אז הייתי רוצה לקבל יותר פירוט.

אורית נוקד: לגבי הנושא של תנועות הנוער, את בוודאי יודעת כמה הנושא חשוב, אני לא בטוחה שהסכום שנקבת הוא באמת מספיק, אני חושבת שלתנועות הנוער יש חשיבות מכרעת בשינוי פני החברה.

אורית נוקד: הדברים מתחילים באלימות, עוברים לסמים, לקשר ולגישור בין נוער יהודי וערבי וסיוע לאוכלוסיות בעלות צרכים מיוחדים, אני חושבת שהיה מקום להגדיל את התקציב.

אורית נוקד: לגבי הנושא של בטיחות בבתי הספר, אני חושבת שהסכום הוא באמת, אומנם אמרת שהדרישות הן צנועות, אבל בתי ספר זה לא רק בתי ספר זה גם הגיל הרך, גם הגנים ובכלל כי אני חושבת שצריך לתת לזה תשומת לב מיוחדת.

אורית נוקד: מה עמדתך לגבי הנושא של האוניברסיטה בגליל מבחינת המיקום, אם עדיין גיבשת עמדה או לא.

אורית נוקד: ושאלה אחרונה לגבי הנושא של תרבות תורנית.

אורית נוקד: האם ישאירו את התקציבים, אולי יגדילו, כי אני גם רואה בתחום הזה דבר שיכול לסייע לקרבה בין חילוניים ללא חילוניים.

אורית נוקד: ובאמת שוב, הרבה, הרבה הצלחה, אנחנו כאן כדי לסייע, אני חושבת שהנושאים הם באמת חוצי מפלגות ואני מקווה שתהיה כאן עבודה פורייה לכולנו.

יולי תמיר: אני אענה בקיצור.

יולי תמיר: המיגון הוא לא באחריותנו.

יולי תמיר: אנחנו העברנו למשרד הביטחון את כל בתי הספר ואת כל הצרכים.

יולי תמיר: ישבנו איתם היום, אני מקווה שיתחילו בתהליך של תקצוב ובהכנה של המיגון.

יולי תמיר: מה שאמר שר הביטחון זה שלא יסיימו את התהליך עד הראשון בספטמבר.

יולי תמיר: היו כמה בקשות קונקרטיות של משרד החינוך, נדון בהן כבר היום.

יולי תמיר: יש לנו את כל הרצון לסייע למגן ולהכין.

יולי תמיר: יש מבנים יבילים מוגנים שאפשר להציב בבתי הספר, אנחנו נסייע להעביר.

יולי תמיר: זה לא פתרון כולל, בחצי דקה של התראה של שחר אדום לא מספיקים לרוץ כיתה שלמה מחדר למבנה יביל בחוץ, זה לא ממש פתרון, אני מודעת לזה אבל מה שבכוחנו אנחנו נסייע.

יולי תמיר: לגבי תנועות הנוער, נכון, גם אני הייתי רוצה להגדיל את התקציב ובטח ב-2007 נבקש גם הכנסה לבסיס וגם הגדלה, כרגע זה יחזיר אותנו למצב של השנה הקודמת וזה נראה לי ראוי.

יולי תמיר: לגבי האוניברסיטה בגליל, אנחנו עדיין בודקים את זה.

יולי תמיר: הות"ת הציע בכלל לא לעשות את האוניברסיטה אלא לעשות מרכז מחקר.

יולי תמיר: יש כמה וכמה רעיונות וכמה הצעות.

יולי תמיר: הייתה לי פגישה מאוד ראשונית בעניין, אנחנו נבדוק את זה לעומק.

יולי תמיר: יש לנו עניין רב מאד בחיזוק הגליל והנגב ולכן אמרתי, קריטריון המרכז או הפריפריה הוא קריטריון מאוד חשוב לי, אבל השאלה מה צריך בדיוק להקים ואיך מתקצבים את זה, לדעתי צריך ללמוד את זה לעומק ואז לקבל החלטה.

מיכאל מלכיאור: על כל הנושאים האלו ברור שתהיינה ישיבות נפרדות לעומק, זה ברור לגמרי.

מיכאל מלכיאור: חברת הכנסת המנכ"לית לשעבר, יש לנו פה שני מנכ"לים לשעבר, אומנם הוא לא פה היום, זבולון אורלב, אבל זה חלק מהחיזוק של הוועדה, של הידע של הוועדה ושל עבודת הוועדה.

מיכאל מלכיאור: בבקשה חברת הכנסת רונית תירוש.

רונית תירוש: אני מצטרפת לברכות לשרה, למנכ"ל וגם לך אדוני היושב ראש כמי שקיבל לאחרונה את עבודת הוועדה ואני באמת מתרשמת שאין אופוזיציה וקואליציה בנושאי חינוך.

רונית תירוש: מערכת החינוך כל כך זקוקה לסיוע שאין לי ספק שהוועדה הזאת תעשה הכל על מנת לתרום מהידע שלה ומהכוח שלה על מנת לעבוד בשיתוף פעולה עם המשרד ולסייע.

רונית תירוש: לאחרונה גם הקימותי את השדולה לקידום החינוך בישראל ודיברתי גם עם יושב ראש הוועדה וגם איתך גברתי השרה, כדי שנוכל באמצעותה, וכבר גייסנו חברים מכל סיעות הבית, לא רק אלה שמצויים בוועדה הזאת, כך שזה ירחיב אולי, לא אולי, בוודאות, את מעגל האנשים שעוסקים בנושא ואני בטוחה שגם יתרמו את האצבע שלהם ואת היכולת והכוח שלהם, כל אחד בסיעתו, על מנת לסייע.

רונית תירוש: כאשר להערכתי האתגר הגדול ביותר שיעמוד בפני כולנו הוא הנושא התקציבי, ולכן עשיתי זאת.

רונית תירוש: מאד התרשמתי מהמצגת עם החזון ואני רק רוצה להעלות חשש, כדי שנמקד את עצמנו כך שהיעדים לא יהפכו להיות יעדים של האוצר.

רונית תירוש: זאת אומרת, כמעט כל דבר שם היה או כל דבר היה תלוי תוספת או החזר תקציב מהאוצר, ואם לא אנחנו נשארים בלי יכולת לממש יעדים.

רונית תירוש: אז אני מציעה, לצד אני לא רוצה להגיד מאבק, אבל לצד ההתעקשות לסייע בעניין הזה ונעשה את זה, באיזשהו מקום לקבל גם מהמשרד יעדים שאתם רוצים להתחייב עליהם על פי לוח זמנים.

רונית תירוש: אני לא אומרת שנה ולא חמש ולא שלוש, תחליטו אתם בשיקול דעת אבל כן להציב את זה כדי שגם אנחנו נוכל להתכוונן לעניין.

רונית תירוש: שלוש הערות אחרונות לגבי דברים שנאמרו.

רונית תירוש: ראשית, הנושא של הבינוי אני חושבת שצריך ואין ברירה לחזור לשיטת ה- PFI שהוצעה בזמנו וירדה מסיבות לא ברורות מטעם האוצר.

רונית תירוש: היום יש שר אחר ויכול מאוד להיות שהרעיון הזה כן יקסום להם, והוא הוכיח את עצמו בבתי הסוהר ובמקומות נוספים שהוקמו בשיטה הזאת ואני חושבת שראוי לחזור לעניין הזה.

רונית תירוש: אני לא רואה איך האוצר מממן את זה ובשיטת PFI יש סיכוי טוב להגיע לזה.

רונית תירוש: צריך להתעקש, אני אשמח לסייע.

רונית תירוש: הנושא של 34 יישובים שנכנסו לניסוי, יש לי חשש שהארגונים ייצאו חוצץ כנגד ההמשך הזה, לא בגלל שזה לא מוצלח, כי הראיה שראשי היישובים מאושרים, לפחות מרביתם, הורים מאושרים, ילדים מאושרים ואפילו מורים שמתנסים בשיטה מאושרים.

קריאה: רובם לא.

רונית תירוש: לא נתווכח, אני רק רוצה לבקש שהנושא הזה לא יעמוד כסדין אדום בגלל שהוא קשור לדוברת.

רונית תירוש: תתנתקו מהעניין הזה, תשכחו מהעניין הזה, אני חושבת שזה כר ניסויי פנטסטי לבחינה של הצד הקובע, של עוז לתמורה ושל מה שהיה בעקרונות דוח דוברת.

רונית תירוש: זאת אומרת, מאוד חשוב, אם רוצים ללכת לרפורמה, לנצל את היישובים הללו שכבר קורים שם דברים, יום חינוך ארוך קורה שם, הזנה כבר יש שם, לימודי העשרה, דיברת על תיגבור לתלמידים, סיוע בעזרה ושיעורי בית, זה קורה שם, זאת הזדמנות פנטסטית ללכת איתם יד ביד ולראות איך הדברים עובדים ולשנות בהתאם לכאן או לכאן לקראת הרפורמה הגדולה לכשתהיה הרפורמה המוסכמת.

רונית תירוש: דבר אחרון שאני רוצה לשאול ואני לא אשאר לקבל כנראה את התשובה כי אני הולכת לוועדת כלכלה, זה הנושא של חינוך חינם שאת הרבית לדבר עליו במהלך הבחירות, מגיל אפס עד האוניברסיטה.

רונית תירוש: הייתי מאוד רוצה שפעם יהיה דיון על העניין הזה, זה נושא מאוד חשוב ואני תומכת בו.

יולי תמיר: אני אענה עליו רק במילה אחת.

יולי תמיר: בהסכם הקואליציוני מדובר על הקצאת כספים החל מ- 2007 לנושא הזה וללא ספק לפחות מגילאי שלוש ומעלה, יש בתוך ההסכם הקואליציוני תקצוב לעניין הזה.

שלמה שוהם: מה עם אפס עד שלוש?

יולי תמיר: פרה פרה.

מיכאל מלכיאור: חבר הכנסת אלסאנע, בבקשה.

טלב אלסאנע: אני מצטרף לברכות וגם למנכ"לית היוצאת שמילאה את התפקיד, אני חושב שגם הנתונים של הבגרות מראים שהיא עשתה עבודה מצוינת במחוז דרום ולכן אני מברך אותך.

טלב אלסאנע: אני רוצה לציין, מהסקירה שראינו כאן, למרות שיש עליה במספר התלמידים, הייתה ירידה בתקציב שמגיע ל-3 וחצי מיליארד שקל.

טלב אלסאנע: אפילו עם התקציב הנוסף שכבוד השרה התייחסה אליו, זה 450, 500 מיליון שקלים, אנחנו רחוקים מלהחזיר את המצב לקדמותו.

מיכאל מלכיאור: אפילו עם הגידול הטבעי זה ממש המינימום שבמינימום.

טלב אלסאנע: ולכן זה מגדיל את הפער בין הצרכים לבין התקציבים, והשאלה היא מי ינהל את משרד החינוך, האם משרד האוצר עקב השליטה שלו על התקציב או משרד החינוך שיש לו את הרצון לקדם.

טלב אלסאנע: ואני אסתפק מבחינת הרצון של משרד החינוך מה שאמרה השרה כשהייתה חברת הוועדה הזו באופוזיציה, ולכן מה שאמרה היום מקובל עלי בתנאי שזה ימומש בפועל.

טלב אלסאנע: אני אתייחס לשני נושאים, כבוד השרה.

טלב אלסאנע: אל"ף, עניין של ביטול הפסיכומטרי.

טלב אלסאנע: כזכור לך שנה אחת הוא בוטל והייתה עלייה בשיעור התלמידים שנתקבלו לאוניברסיטאות.

טלב אלסאנע: אנחנו ביקשנו לבטל את זה והיה דיון להחזיר בגלל כל מיני סיבות כאלה ואחרות.

טלב אלסאנע: אני אבקש לשקול את זה בחיוב כדי שתהיה נקודת זינוק אחידה לכלל הסטודנטים.

טלב אלסאנע: יש בעיה עם הפסיכומטרי וזה אך ורק במגזר הערבי.

טלב אלסאנע: הדבר השני, ראינו כאן את התקנים או אחוז שטח הבניה פר תלמיד.

טלב אלסאנע: הייתי רוצה לראות איך זה מתחלק בין המגזר הערבי למגזר היהודי כי אני בטוח, מה שראינו זה ממוצע, שהפער הוא אדיר מבחינת אחוזי שטח הבניה לתלמיד ערבי לעומת התלמיד היהודי.

טלב אלסאנע: גם ראינו מדי פעם תוכניות חומש עם הרבה מטרות ומעט תקציבים.

טלב אלסאנע: אין צורך בתוכניות חומש אם המדיניות התקציבית הייתה שוויונית.

טלב אלסאנע: לכן אני שואל, מה התקציב לתלמיד?

טלב אלסאנע: מה ההבדל בין עלות של תלמיד ערבי ליהודי במדינת ישראל?

טלב אלסאנע: אם תהיה מדיניות שוויוניות לא יהיה צורך בתוכניות חומש כי נדע מה מסך כל התקציב מגיע לתלמיד ומה עובר לגורמים המתערבים באמצע.

יולי תמיר: הנתון הראשון לגבי גודל הכיתות אין לי.

יולי תמיר: הנתון השני, התקצוב הוא עכשיו פר תלמיד והוא שווה לכולם.

יולי תמיר: הבעיה היא לא התקצוב הנוכחי, הבעיה היא הפער שנפער בשנים שקדמו.

יולי תמיר: לרוע המזל גם אם אנחנו עכשיו נתנהל בשוויוניות מוחלטת, לא נכסה על מה שהיה.

יולי תמיר: לכן תוכניות החומש לא נועדו לרפא איזו מחלה שקיימת עכשיו אלא איזו צלקת שנוצרה בעבר ואת זה לאט לאט נצטרך לעשות.

ג'מאל זחאלקה: ולגבי הפסיכומטרי גברתי?

יולי תמיר: אנחנו עוד נבדוק את זה.

מיכאל מלכיאור: נעביר את זה לוועדה.

ג'מאל זחאלקה: הנושא הזה הועבר לוועדה על פי ההצעה שלי.

יולי תמיר: אמרנו ואמרתי גם שנבדוק, דיברתי עם ראשי האוניברסיטאות, צריך לבדוק מספר מסלולי קבלה, אנחנו עוד נעסוק בעניין הזה.

מיכאל מלכיאור: חבר הכנסת דב חנין, בבקשה.

דב חנין: אני מצטרף לברכות לך גברתי השרה ולמנכ"ל לא רק על כניסתכם לתפקיד אלא אני חייב להדגיש את זה, על תוכן הדברים והמסר שהעברתם היום בוועדה, אני מברך עליו, אני חושב שהוא חשוב ואני רוצה להתייחס ל-3 נקודות בקיצור.

דב חנין: נקודה ראשונה, אנחנו מדברים על מערכת החינוך וטעות רווחת היא להתמקד במילה מערכת.

דב חנין: צריך לשים לב שאנחנו עוסקים בחינוך.

דב חנין: החינוך הוא אחד הדברים שמעצבים את דמותה של החברה.

דב חנין: יש ספר יפה של אלבר קאמי, אדם הראשון, על תפקידו של החינוך הרפובליקאי בצרפת ועיצוב דמותו של קאמי עצמו שגדל במשפחה מאוד ענייה באלג'יר.

דב חנין: מערכת החינוך אצלנו צריכה להתמקד בנושאים ערכיים והיא יכולה להשפיע על החברה בשאלות קריטיות.

דב חנין: שאלות כמו האלימות בחברה הישראלית, שאלות כמו הגזענות בחברה הישראלית, אלה הן שאלות שצריך לתת עליהן דגש מיוחד במערכת החינוך.

דב חנין: נקודה שנייה, אני רוצה לאזן את ביקורתו או את ברכתו של חבר הכנסת גפני ולומר בדיוק את ההיפך ממה שהוא אמר.

דב חנין: הוא הציע לכם לדבר מעט ולהשתדל לעשות יותר, ואני מציע לכם להיזהר מעודף ריאליזם.

דב חנין: אני חושב שמערכת החינוך צריכה שינוי, היא צריכה שינוי יסודי, אלה הן הציפיות של הציבור הישראלי.

דב חנין: מערכת החינוך צריכה כלכלה אמיתית, אני מאוד מברך על הרצון לעשות את זה בשיתוף פעולה, קודם כל עם ארגוני המורים שהם בני ברית בשינוי הזה והם הבסיס של השינוי הזה, בוודאי גם עם אנשי המשרד עצמו.

דב חנין: אבל צריך להיזהר שלא מעודף ריאליזם ילך לאיבוד השינוי שצריך להיעשות.

דב חנין: מערכת החינוך היום צריכה הרבה מאוד חזון, ואני יודע שלך יש אותו.

דב חנין: מערכת החינוך צריכה גם דמיון ויצירתיות.

דב חנין: יש הרבה דברים שאנחנו יכולים לעשות אחרת במערכת החינוך, החל מגן הילדים וכלה באוניברסיטאות.

דב חנין: נקודה שלישית, אני רוצה לברך על הדברים של המנכ"ל בעניין סביבת הלימודים.

דב חנין: בתי ספר רבים ממוקמים לא בקרבת מפגעים סביבתיים אלא בתוך מפגעים סביבתיים.

דב חנין: הדברים האלה בולטים במיוחד בפריפריה ששם יושבים לפעמים במבני אזבסט מסוכנים לבריאות.

דב חנין: לדעתי אלה נושאים בוערים ודחופים מבחינה בטיחותית לא פחות מאותם דברים שהוזכרו בדיון הקודם.

דב חנין: אני חושב שראוי היה שמשרד החינוך יקבע שבתוך השנה הקרובה מפסיקים תלמידי ישראל ללמוד במבני אסבסט ובמבנים מסוכנים.

דב חנין: ראוי היה שיקבע שייעשה סקר מיידי לאיתור כל המפגעים הסביבתיים שבקרבת בתי ספר כולל שנאים ואנטנות ודברים אחרים שקיימים.

דב חנין: יש על זה הרבה מאוד אינפורמציה אבל האינפורמציה הזאת עדיין לא הובילה לפעולה מספיק נחושה של משרד החינוך.

דב חנין: אפשר לעשות את זה כמובן בשיתוף פעולה עם משרדים אחרים.

דב חנין: אני מאחל לכם הצלחה וכמו חברי, להבטיח שבכל דבר שתנסו לקדם את המערכת, אנחנו נשתדל להיות לעזר.

מיכאל מלכיאור: תודה רבה.

מיכאל מלכיאור: חבר הכנסת זחאלקה, בבקשה.

ג'מאל זחאלקה: כמו כולם אני מצטרף לברכות, אבל מיד אני אגיד שצר לי שאני לא יכול להשתתף ברוח האופטימיות ששררה בוועדה.

ג'מאל זחאלקה: אני חושב שדרכה של השרה לא תהיה סוגה בשושנים.

ג'מאל זחאלקה: אם יהיה לך קל סימן שרע.

ג'מאל זחאלקה: כי אם לנו יהיה קל במאבק למען שיפור החינוך סימן שאנחנו לא משיגים שום דבר כי בקלות לא משיגים שום דבר.

ג'מאל זחאלקה: אם לא יהיה בוועדה מצב רוח לוחמני ולשרה עצמה לא יהיה מצב רוח לוחמני בעניין הגנה על החינוך כי נכווינו בעניין שרים ופקידים שלא היה אכפת להם מהחינוך, לפחות, בלי להיכנס לוויכוחים ועמדות, יש לי ביטחון שהשרה יולי תמיר, עניין החינוך מעניין אותה ושהוא בנפשה, עד כדי כך שבדברים שלה היא עשתה דבר שפוליטיקאים נזהרים ממנו והוא לקשור את עתידם הפוליטי בעניין שבו הם מטפלים.

ג'מאל זחאלקה: ראינו שרים שעצם זה שאני שר חינוך וזה שאני פוליטיקאי, זה שני דברים נפרדים.

ג'מאל זחאלקה: זה שני עולמות.

ג'מאל זחאלקה: נכשלתי, הצלחתי, עשיתי, הכרזתי, זה לא משנה.

ג'מאל זחאלקה: ואני חושב שאנחנו צריכים מעכשיו לדעת, כל הדברים שאמרנו, השרה דיברה על העניינים של הכנה לשנת הלימודים הבאה.

ג'מאל זחאלקה: אנחנו עוד ניכנס לעניינים האלה באופן פרטני ואני לא רוצה להיכנס לפרטים בעניין הזה אבל יש כותרות חשובות מאד שאנחנו חייבים מעכשיו לראות אותם.

ג'מאל זחאלקה: יום אחד השרה עוד תכין לנו תוכנית ארוכת טווח, לאחר שנקבור את דוח דוברת, ונוציא את המתוק מהעז.

ג'מאל זחאלקה: הדברים הם לא המצאה של דוברת, אם אני רוצה יום חינוך ארוך כאילו אני מסכים עם דוברת.

ג'מאל זחאלקה: אם אני רוצה פינה למורה כאילו שזה דוברת.

ג'מאל זחאלקה: זה לא ככה.

ג'מאל זחאלקה: הוא לא המציא את הגלגל.

ג'מאל זחאלקה: אבל האבנים שהוא השתמש בהם יש בהן אבנים טובות דווקא וראויות שישמשו לבניין שאנחנו רוצים לבנות במערכת החינוך.

ג'מאל זחאלקה: אדוני היושב ראש, אני רוצה לומר קריאת כיוון.

ג'מאל זחאלקה: המוקד צריך להיות ציבור המורים.

ג'מאל זחאלקה: תשקיעו בתוכניות, תשקיעו בכיתות, בשעות ובמבנים, ציבור המורים הוא המוקד ואני רוצה לראות תוכנית אמיתית לשיפור מעמדו של המורה, זה הדבר הראשון.

מיכאל מלכיאור: לא לשכוח את ציבור התלמידים.

ג'מאל זחאלקה: כמובן שהמטרה היא התלמידים אבל הצלחת מערכת החינוך תלויה במורים.

ג'מאל זחאלקה: לא מקימים מערכת חינוך בשביל המורים, מקימים בשביל התלמידים, זה ברור לנו.

ג'מאל זחאלקה: דבר שני, אני לא מסכים לקביעתה של השרה שהתהליך הוא איטי.

ג'מאל זחאלקה: יש לנו דוגמאות בעולם בהן תהליך איטי זה מפחיד אותי.

ג'מאל זחאלקה: אני רוצה לדעת עד כמה התהליך איטי כי היו מקרים בעולם שהיו משברים של מערכת חינוך וצריך להגיד שמערכת החינוך היא במשבר.

ג'מאל זחאלקה: ומערכת החינוך בסקטור הערבי היא במשבר חמור ביותר, ממש זועק לשמים וצריך לטפל בעניינים באופן משברי.

ג'מאל זחאלקה: אם לא תהיה זעקה של משבר סימן שאנחנו, איך אומרים, עוסקים בטחינת מים.

ג'מאל זחאלקה: יש מטחנת מים סמויה בכנסת, אני מכיר אותה, אף אחד לא רואה אותה.

ג'מאל זחאלקה: לכן, אני אומר גברתי, אפשר לשנות מהר.

ג'מאל זחאלקה: תראו את מקרה אירלנד, תראו את מקרה ארצות הברית בבתי הספר הציבוריים.

ג'מאל זחאלקה: יש מקרים שתוך מספר שנים נעשה שינוי דרסטי.

ג'מאל זחאלקה: בצפון אירלנד השיגו שוויון בין הקתולים לפרוטסטנטים תוך 5 שנים.

ג'מאל זחאלקה: שוויון מלא.

מיכאל מלכיאור: תודה רבה.

מיכאל מלכיאור: אגב אנחנו שותפים לתחושת המשבר והדחיפות שלך.

מיכאל מלכיאור: חבר הכנסת אלכס מילר, בבקשה.

אלכס מילר: קודם כל אני רוצה להצטרף לברכות של חברי לוועדה לך גברתי השרה ולמנכ"ל.

אלכס מילר: הצטרפתם לתפקיד לא קל וזה שיש לך רצון לבצע ואנחנו נסייע לך לעבור את המשבר שאנחנו רואים אותו היום בנושא של החינוך.

אלכס מילר: רציתי להתייחס לכמה דברים שלא ראיתי אותם במצגת.

אלכס מילר: הנושא של המוסדות להכשרת מורים, מה המדיניות של המשרד כלפי המוסדות, כי אני יודע שבוועדת דוברת דובר על שינוי התארים של המורים, של הסטודנטים מ-BED ל- BA, רציתי לשמוע את תגובתך על הנושא הזה.

אלכס מילר: דובר פה על המשכורות של המורים, גם נושא התדמית של המורה בתוך בית הספר הוא חשוב מאוד.

אלכס מילר: אנחנו רואים בזמן האחרון שההתייחסות של התלמידים כלפי המורים היא לקויה ואין כלים להתמודד עם התלמידים בדברים האלו.

אלכס מילר: נושא פסיכומטרי, דובר פה על ביטול פסיכומטרי, הנושא של תשלום עבור הקורסים בבתי הספר מאד חשוב.

אלכס מילר: לפי דעתי קרוב ל-30 אחוז מילדי ישראל לא מסוגלים לשלם את ה-1500 שקל בבתי ספר, שאני כבר לא מדבר על הקורסים של קידום וכו' ששם בכלל המחירים בשמים.

אלכס מילר: דיברת על הרפורמה החדשה במערכת החינוך, רציתי לשאול, האם זה בסוג של ועדה כמו שהייתה דוברת שהייתה מורכבת מנציגות.

אלכס מילר: ואם היא מורכבת מנציגות הייתי רוצה לדעת מי הנציגות, ובהצלחה.

יולי תמיר: ממש בקיצור.

יולי תמיר: אמרתי, לגבי הפסיכומטרי אנחנו נבדוק.

יולי תמיר: אני מאוד מקווה שניצור מצב שאם הפסיכומטרי יימשך הוא יהיה קיים בנגישות גדולה ללמידה לפסיכומטרי ואנחנו מטפלים בנושא הזה, שבהחלט שאלות כלכליות לא יפריעו לאנשים להתכונן ולהיכנס לאוניברסיטאות.

יולי תמיר: לא נגעתי בעניין ההשכלה הגבוהה.

יולי תמיר: אשמח לבוא לדיון נפרד בנושא רחב היריעה הזה.

יולי תמיר: לא תקום ועדה נוספת, אמרתי, אני רואה את צמרת המשרד כיועצים שלי.

יולי תמיר: אנחנו יושבים עם צמרת המשרד, יושבים עם הארגונים של המורים.

יולי תמיר: נדמה לי שכל מה שכבר רצו להגיד, אמרו.

יולי תמיר: אנחנו לא צריכים להמציא את הגלגל, אנחנו לא צריכים לעשות מהלכים לא מבוססים על הידע שנאגר ונצבר עד עכשיו, אנחנו נציג פה, קודם לראש הממשלה ואחר כך לוועדה את התפיסה שלנו.

יולי תמיר: זה יקרה במהלך החודשים הקרובים ואני אשמח להציג בפניכם.

מיכאל מלכיאור: חבר הכנסת עבאס זכור.

עבאס זכור: אני מברך את כבוד השרה והמנכ"ל ואת יושב ראש הוועדה.

עבאס זכור: קיבלנו לצערי הרב הרבה הבטחות כל הזמן לקידום מערכת החינוך במגזר הערבי.

עבאס זכור: לא ראינו שמקיימים את כל ההבטחות האלה.

עבאס זכור: אני מקווה שכבוד השרה תעקוב אחרי זה ונראה שיקיימו את כל ההבטחות האלה.

עבאס זכור: יש לי בקשה, אחרי הכישלון המשמעותי שהיה במגזר הערבי והירידה המשמעותית במקבלי הזכאות לבגרות, למנות ועדה מיוחדת לבדוק לעומק מה הסיבה לירידה הזאת.

עבאס זכור: , לבדוק את המנהלים, את בתי הספר ובמיוחד את בתי הספר שיש בהם מנהלים שכל הזמן יש שם ירידה במקבלי הזכאות לבגרות.

עבאס זכור: לבדוק את היכולת של המורים, המצב שלהם.

עבאס זכור: ושמעתי על פרישה שיש אפשרות, אנשים שלא מצליחים, אם הם רוצים לפרוש אז שיקבלו את הפרישה שלהם.

עבאס זכור: כמו כן אני מבקש לבדוק גם את המבנים המסוכנים במיוחד בכפרים במגזר הערבי, תודה.

מיכאל מלכיאור: אנחנו רושמים את הדברים וכשניכנס יותר לעומק נעסוק בכל הנושאים, אבל חשוב מאוד למשרד החינוך לשמוע את הבקשה.

מיכאל מלכיאור: אני רוצה לתת התייחסות מאוד קצרה לכמה אנשים שביקשו לדבר שהם אנשים חשובים מאוד.

מיכאל מלכיאור: קודם כל יוסי וסרמן שהוא בוודאי שמח לשינוי האווירה היום עם צמרת משרד החינוך ואנחנו בוודאי ובוודאי שמחים לשותפות הזאת.

מיכאל מלכיאור: אם אתה יכול אבל ממש בקצרה כי אנחנו צריכים לעשות סיכום מסודר ויש לנו ישיבה מייד אחרי זה.

יוסי וסרמן: ברכות לשרה, ליושב ראש, למנכ"ל וגם לחברי הכנסת החדשים והוותיקים.

יוסי וסרמן: אני רוצה לומר שמדינת ישראל צריכה לקבל החלטה שההון האמיתי הוא ההון האנושי שלה והחינוך צריך להיות בראש סולם העדיפויות הלאומי.

יוסי וסרמן: שני הארגונים במערכת החינוך מושיטים יד של שותפות לשרת החינוך, למנכ"ל משרד החינוך לעבודה משותפת.

יוסי וסרמן: אנחנו מוכנים לבצע שינויים רבים במערכת החינוך בתוכנית של רפורמה מוסכמת במערכת החינוך.

יוסי וסרמן: אנחנו מוכנים להרים את הרף שרק טובי הטובים יוכלו להיות מחנכי ישראל.

יוסי וסרמן: הנתונים שהוצגו כאן בפנינו על ידי שרת החינוך ידועים לנו.

יוסי וסרמן: המורים במדינת ישראל מדוכאים ואלה המורים שצריכים להביא את החינוך לילדים שלנו ולנכדים שלנו.

יוסי וסרמן: אז אני מברך את שרת החינוך, אני בטוח שהיא מתכננת וגם תבצע, ואנחנו איתה שותפים לכל שינוי שהיא תתכנן, תודה.

יוסי וסרמן: אני מוכן לתת את זה גם בכתב.

מיכאל מלכיאור: תודה, דניאל וקנין, אבל ממש במשפט אחד אם אפשר.

דני וקנין: גברתי השרה, קיצוץ בסכל"מ כתוצאה מהעלאת תקן כיתות י"ב מ-33 תלמידים בכיתה ל-36 תלמידים, הפער הזה בלבד, אי תיקון של זה משמעותו הפסד של כ-400 שעות שבועיות קרי, כ-20 מיליון שקלים בשנה כשמספר תלמידי י"ב במדינת ישראל הוא כמאה אלף.

דני וקנין: במילים אחרות, אנחנו ראשי הרשויות מבקשים שגם כפי שנעשה התיקון בסכל"מ - יישר כוח, אכן יושלם התיקון גם לגבי ה-20 מיליון האלה בנושא שעות לכיתות י"ב.

דני וקנין: ודבר אחרון, אנא צריך להיכנס לנוהל קרב חפוז בנושא הבניה.

דני וקנין: אנחנו באיחור רב, גם מה שיש אי אפשר ליישם ומהר.

דני וקנין: אז אם יש היום כיתות עומדות במפעל הפיס, חייבים מייד לפעול כדי שנוכל לבנות.

דני וקנין: גם ככה אנחנו לא נספיק עד הראשון לספטמבר, אז אנא, פה צריך מיידי, כדי שאתרוגים לא יגיעו אחרי סוכות, תודה רבה.

מיכאל מלכיאור: הדובר האחרון, אומנם אני רוצה להגיד, יהיה לנו נוהל חדש פה בוועדה שבכל ישיבה יהיו תלמידים נוכחים ממערכת החינוך.

מיכאל מלכיאור: זה יהיה תנאי בל יעבור שתלמידים יהיו שותפים לשיחות ולדיונים בעיקר בגורלם.

מיכאל מלכיאור: זה יהיה קבוע פה ואנחנו כמובן גם נשמע אותם שותפים לכל הדברים.

מיכאל מלכיאור: אני מבקש שלא כל אחד יחשוב שמי שלא בא על סיפוקו בישיבה הזאת, זאת הייתה ישיבה ממש ראשונית ראשונית ולא ניתן להקיף את כל הנושאים, כל אחד יש לו נושאים שהם הכי חשובים בעולם והם אכן הכי חשובים בעולם אבל הטווח הקצר, יש עולם הזה, יש עולם הבא ועל הכל אנחנו נדון בזמן הקרוב.

מיכאל מלכיאור: נשמח כמובן לשמוע התייחסות של האוצר לחלק מהדברים.

מיכאל מלכיאור: יצחק קדמן: זאת ישיבה חגיגית.

מיכאל מלכיאור: ד"ר קדמן, אני לא יודע מאיפה הספקנות שלך שלא נשמע מהאוצר דברים חגיגיים, אני לא שותף בכלל, אני בטוח שהאוצר בא פה ברוח חדשה ובודאי שמענו כבר שהחינוך יהיה מעכשיו במוקד של כל העבודה של הממשלה.

חיים אמסלם: יעלו אותו על המוקד, את החינוך?

מיכאל מלכיאור: אז אני אבקש, ברשותך נציגת משרד האוצר, רק משפט קצר מהרב אמסלם שהצטרף לכנסת מאוחר לכן הוא לא יודע שצריכים להילחם כל כך על זכות הדיבור, הוא בא מחוץ לארץ והוא רגיל לתרבות אירופאית בנושא.

מיכאל מלכיאור: אבל חבר הכנסת אמסלם, אם אתה יכול בקיצור בבקשה ואז נעשה סיכום של הישיבה.

חיים אמסלם: כמו שאומרים, השעה כבר מאוחרת וצריך ללכת.

חיים אמסלם: אני רוצה לברך את השרה תמיר ואת המנכ"ל המיועד.

חיים אמסלם: באמת יש לי הרבה מה לשאול ולהעיר ולהאיר אבל הייתי רוצה שאלה לשרה, נדמה לי ש-25 מיליון שקל הוקצבו לנושא הבטיחות בבתי הספר.

יולי תמיר: 75.

מיכאל מלכיאור: 50.

יולי תמיר: כן, אבל יש 25 במערכת.

חיים אמסלם: מה שבאמת הייתי רוצה לשאול, אנחנו קוראים ושומעים יותר ויותר על בעיית הביטחון במדינת ישראל, על האלימות הגואה בבתי הספר ובהחלט שזה בכללותו של החינוך.

חיים אמסלם: החינוך נותן בוודאי גם התייחסות לנושא הזה אבל אני חושב שבאמת יש מקום בעקבות מה שאנחנו קוראים ושומעים, לתקצב את הנושא הזה.

חיים אמסלם: לעשות משהו בנידון.

חיים אמסלם: הייתי רוצה לשמוע גברתי השרה, האם יש לך רעיונות או כיוונים בנושא.

מיכאל מלכיאור: חבר הכנסת הרב אמסלם, אני מבקש מהשרה לא לענות כעת.

מיכאל מלכיאור: זה נושא יותר מדי חשוב מכדי שנוכל במשפט אחד לכסות אותו.

מיכאל מלכיאור: בוודאי שהוא בסיס לכל חינוך, לכל דבר אחר, אם יש אווירה של אלימות, זה לא רק עניין של תקצוב, צריך לגבש תוכנית פעולה ולשנות את האווירה בבתי הספר אבל זו תוכנית מאוד רחבה.

חיים אמסלם: אז אני רק אאחל בהצלחה ואנחנו לצידכם.

מיכאל מלכיאור: תודה.

מיכאל מלכיאור: נציגת האוצר בבקשה.

מיכל צוק: את המשרד אני מכירה אבל אני שמחה לשמוע את העקרונות והדיונים.

מיכל צוק: אני חושבת שמן הסתם אף אחד לא מצפה שנציג פה תשובות לכל נושא.

מיכל צוק: מבחינת הכיוונים של מערכת החינוך התקיימו דיונים במהלך השנתיים האחרונות בצורה מאוד אינטנסיבית בזמן ועדת דוברת ואחרי פרסום ההמלצות שלה, בינינו לבין משרד החינוך, ארגוני המורים, השלטון המקומי וכל הגורמים שלמעשה שותפים במערכת.

מיכל צוק: אני חושבת שהדיונים שהתקיימו וכמובן ימשיכו להתקיים הם דיונים חשובים ואני חושבת שאין מחלוקת גם סביב השולחן הזה שהמערכת היא חשובה.

מיכל צוק: היא חשובה למשרד החינוך, היא חשובה לחברי הכנסת, היא חשובה גם לנו כמשרד האוצר וחשובה למדינה.

מיכל צוק: אני חושבת שהיו מחלוקות בין הגורמים השונים והרבה פעמים ישנם חילוקי דעות על מה נדרש לעשות ומה צריך לעשות על מנת להביא להישגים שכולם מעוניינים בהם.

מיכל צוק: גם בימים אלה אנחנו ממשיכים לקיים דיונים בין המשרדים בסוגיות ספציפיות ואני מניחה שאתם תביאו את התוכנית שלכם ואת העקרונות ותציגו אותה לפני הממשלה, נוכל באמת גם לשמוע, גם להשמיע במקומות שיש לנו בהם עמדה ואנחנו כמובן נשמח לשמוע מה התוכנית ומה היעדים של המערכת בצורה יותר מפורטת.

מיכאל מלכיאור: תודה רבה.

מיכאל מלכיאור: אני מקווה שתעבירי חזרה לשותפים שלך במשרד האוצר, שאנחנו באמת רוצים להיות בשיח אתכם, גם בוועדה הזאת.

מיכאל מלכיאור: יש פה הרבה מאוד חברי כנסת, ואנחנו מייצגים את כל הכנסת, שנושא החינוך מרכזי בשבילם.

מיכאל מלכיאור: אני גם מקווה שתעבירי מה שהרגשתי פה כאווירה כללית, תחושה של כל חברי הכנסת מקיר לקיר, שהבקשות של המשרד בנושא קיום החוקים זה ממש מינימום שבמינימום.

מיכאל מלכיאור: זה לא פתח לאיזה משהו שאחר כך אפשר ללכת לקצץ, ושיש דברים בסיסיים ביותר במערכת החינוך שאנחנו כוועדה, בוודאי נעמוד עליהם שהם מעבר לרק מינימום של קיום החוקים, אלא כדי שממש להחזיר חינוך לילדי ישראל.

מיכאל מלכיאור: אני מקווה שתחזרי למשרד האוצר עם התחושה הזאת המאד ברורה מדברי כלל הדוברים פה בוועדה.

מיכאל מלכיאור: אני רק רוצה לעשות סיכום ברשותכם וכל מי שרוצה להוסיף מחברי הכנסת יכול להוסיף, ואני מתנצל בפני כל אלו שלא קיבלו זכות דיבור הפעם.

מיכאל מלכיאור: קודם כל אנחנו רוצים לחזק ולברך את בית הספר, הישיבה התיכונית בשדרות שנפגעה, לחזק את ידי כל העוסקים שם במלאכת החינוך, מהמנהל, המורים, התלמידים שם, שירגישו שאנחנו נעמוד מאחוריהם לא רק יום אחרי הפיגוע אלא נעמוד על זכויותיהם ונעזור להם בתקופה מאוד קשה גם מבחינה תכנית, כספית, פדגוגית ומוסרית, שזה דבר משותף על פי הצעת השרה ואנחנו בהחלט מקבלים את זה.

מיכאל מלכיאור: כוועדה אנחנו מברכים באופן רשמית וחגיגית את השרה ואת המנכ"ל החדש ששניהם יצליחו במלאכת הקודש ואנחנו כוועדה נעמוד מאחוריהם בכל קידום של כל הצדדים של מערכת החינוך.

מיכאל מלכיאור: אנחנו רושמים בפנינו את ההצגה של המשרד היום על ידי השרה והמנכ"ל ועיקר המדיניות בכותרות כפי שקיבלנו אותם היום.

מיכאל מלכיאור: כוועדה כמובן ניכנס לעומק של כל אחד מהנושאים הללו ונסייע ונקדם את הנושאים הללו.

מיכאל מלכיאור: אני חושב שאם ניכנס כרגע ליותר פרטים זה יהיה כבר בלי טעם, כי אז למה זה ולא משהו אחר.

מיכאל מלכיאור: אם יש תוספת כלשהי למי מחברי הכנסת, עכשיו זו ההזדמנות.

מיכאל מלכיאור: אם לא, אז אני יכול להגיד שהסיכום הזה התקבל פה אחד.

מיכאל מלכיאור: אני מודה לכל אנשי משרד החינוך שבאו, תודה רבה.